text:
Posthúsið í Fuglafirði lat upp 1. juli 1903. Fyrsti postavgreiðslumaðurin var Tummas Juul Petersen. Hann var sýslumaður í Eysturoy. Í 1910 flutti Tummas Juul Petersen til Klaksvíkar, har hann tók við starvinum sum sýslumaður fyri Norðoya Sýslu. Samstundis tók hann eisini við sum postavgreiðslumaður í Klaksvík.
Í frásøgnini um posthúsið í Klaksvík søgdu vit, at fleiri av teimum fyrstu posthúsunum í Føroyum vóru knýtt at sýslumonnunum. Eitt
annað, ið eisini hevur gjørt seg galdandi er, at størvini í føroyska
postverkinum ofta hava gingið í arv frá einum ættarliði til annað. Soleiðis hevur verið í Fuglafirði. Tá Tummas Juul Petersen flutti til Klaksvíkar, tók bróðir hansara, Hans Jacob Petersen, við sum postavgreiðslumaður.
Í
1926 tók dóttir Hans Jacob, Alma Rustin, ábyrgdina av
postviðurskiftunum í bygdini og tá hon fór frá 31. oktober 1975, tók
dóttir hennara, Margretha Rustin Johannesen, við sum posthúsleiðari og
sat í starvinum til 30. november 1994. Sostatt vóru postviðurskiftini í Fuglafirði í hondunum á somu ættarfólkum í 91 ár.
Húsið hjá Almu Rustin, har postavgreiðslan var í mong ár
Fram til 1930 var posturin í barnaheiminum hjá Almu Rustin. Eina tíð – tað var áðrenn Alma og maður hennara Poul Rustin fluttu í egin hús – vórðu høli leigað til posthúsið. Fyrstu tíðina varð leigað frá eini mostur Almu, og seinni frá Sámal Petur Petersen, sum var ættaður av Viðareiði. Frá 1932 til 1975 var posturin í heiminum hjá Almu og Poul Rustin, har serlig høli vóru innrættað til endamálið. Men hølini gjørdust ov trong, og tí varð avgjørt at finna onnur høli. Tann 1. november 1975 varð flutt í núverandi posthúsið í bygdini. Hølini leigar postverkið frá handilsfelagnum Haraldsen.
Faðir Almu, Hans Jacob Petersen, átti tveir postbátar. Annar æt “Alma” og hin “Ragnhild”. Tann fyrri var uppkallaður eftir Almu og hin seinni eftir systur hennara. “Alma” og “Ragnhild” sigldu við posti, farmi og ferðafólki. “Ragnhild” sigldi úr Fuglafirði og norðureftir til Hellurnar, Oyndarfjarðar, Elduvíkar, Funnings og Gjáar. “Alma” sigldi millum Fuglafjørð og Klaksvík og legði eisini at í Leirvík. Eftir krígslok helt “Alma” uppat at sigla og varð seld úr Fuglafirði út á Skálafjørðin. Báturin varð upprunaliga keyptur úr Noreg í 1930.
10 ára gomul fór Alma Rustin til Havnar at ganga í realskúla. Afturkomin til Fuglafjarðar, 14 ára gomul, fór hon at arbeiða fast á posthúsinum saman við faðiri sínum. Tann
1. mai 1926 fekk Alma Rustin fulla ábyrgd av postviðurskiftunum í
Fuglafirði og av postliga samskiftinum millum Fuglafjørð og Tórshavn,
millum Fuglafjørð og Klaksvík og við eysturbygdirnar í Eysturoy. Hon var bert 26 ára gomul um hetta mundið.
Tá
Alma legði frá sær tann 31. oktober 1975, restaðu bert seks mánaðir í,
at hon kundi halda sín 50 ára starvsdag sum postavgreiðslukvinna. Hon hevði tá arbeitt á posthúsinum í 61 ár tilsamans. Alma valdi at fara frá í sambandi við, at posthúsið flutti í nýggju hølini.
Núverðandi posthúsið í Fuglafirði
Síðan 1. november 1994 hevur Sigrun Jacobsen verið posthúsleiðari í Fuglafirði. Á posthúsinum starvast nú fýra fólk. Talan er um tvey størv at bera postin út og hálvtannað starv inni á postavgreiðsluni.


c: text/html

text:
Sakaris Stórá
Sakaris Stórá (28. juli 1986) úr Skopun er ein føroyskur filmsleikstjóri. Í desember 2012 vann hann tað allarfyrstu almennu føroysku filmsvirðislønina, sum var latin.[1] Virðislønin eitur Geytin, uppkallað eftir einum manni, sum varð nevndur Geytin, hesin maðurin ferðaðist kring oyggjarnar við filmum, sum hann so vísti í ymiskum bygdum. Tað var langt áðrenn fólk fingu sjónvarp. Sakaris hevur nomið sær filmslistarliga útbúgving í Noregi. Fyrst gekk hann eitt ár á film- og videolinjuni á Agder Folkehøgskole uttanfyri Kristiansand, síðan helt hann fram í tvey ár á Nordland Kunst- og Filmfagskole í Lofoten. Endaligi fráfaringarfilmur hansara á seinna skúlanum var Passasjeren. Á sama skúla hevur Sakaris fyrr gjørt stuttfilmin Ikaros[2]. Sakaris var dagligur leiðari hjá Klippfisk frá august 2009 til mars 2010. Á heysti og vetri 2012 starvaðist hann sum lærari hjá Føroya Fólkaháskúla.[3] Í 2014 var filmur hansara Vetrarmorgun boðin við til altjóða filmstevnuna í Berlin, sum var hildin í døgunum 6. til 16. februar 2014.[4][5] Filmurin Vetrarmorgun var tilnevndur tríggjar heiðurslønir, og hann vann eina av teimum, nevniliga virðisløn, sum ein altjóða dómaranevnd dømdi, og var tað í bólkinum fyri stuttfilmar, á enskum verður virðislønin nevnd: The Special Prize of the Generation 14plus International Jury. Virðislønin er 2.500 evrur, sum svarar til umleið 18.000 danskar krónur.[6]
Innihaldsyvirlit
Filmar eftir Sakaris Stórá[rætta | rætta wikitekst]
Spælifilmar[rætta | rætta wikitekst]
- Dreymar við havið, 2017. Handrit: Marjun Syderbø Kjelnæs (í tøttum samstarvi við Sakaris Stórá), mál: føroyskt, longd: 1 tími og 20 minuttir. Sjónleikarar: Helena Heðinsdóttir, Juliett Nattestad.
Stuttfilmar[rætta | rætta wikitekst]
- Passasjeren, 2009, longd: 9 minuttir
- Ikaros, 2008, longd: 7 minuttir
- Summarnátt, 2012, longd: 17 minuttir
- Vetrarmorgun, 2013, longd: 19 minuttir[7]
Virðislønir, tilnevningar, gávugóðs o.a.[rætta | rætta wikitekst]
- 2014 - Fekk Ársins miðlavirðisløn 2014 LGBT frá LGBT Føroyum
- 2014 - Vann virðislønina The Special Prize of the Generation 14plus International Jury á Berlinaluni 2014.
- 2014 - Vetrarmorgun var tilnevndur Teddy Award á Berlinaluni 2014.[8]
- 2013 - Vetrarmorgun varð tilnevndur Geytan, vann tó ikki.
- 2013 - Hálvt ára starvsløn frá Mentanargrunni Landsins.[9]
- 2012 - Geytin, filmsvirðisløn á 25.000 krónur, hann vann fyri stuttfilmin Summarnátt[10]
- 2011 - Mentanarvirðisløn Landsins, Sakaris fekk serstøku virðislønina á 50.000 kr., sum hetta árið var givin til ungt listarfólk[11]
- 2010 - Berlinale Talent Campus
- 2010 - Stuttfilmur Passasjeren hjá Sakaris vann heiðursløn á filmsfestivali í Reykjavík í bólkinum Besti stuttfilmur hjá einum nýggjum leikstjóra Á filmsstevnuni RIFF vóru 140 filmar úr 29 londum sýndir.[12]
Keldur[rætta | rætta wikitekst]
- ↑ Kringvarp.fo, Sakaris vann fyrsta Geytan
- ↑ Birkblog.blogspot.dk Sakaris Stórá, filmslistamaður úr Skopun
- ↑ Linkedin.com
- ↑ Planet.fo, Filmurin Vetrarmorgun á heimsins størstu filmsstevnu
- ↑ Berlinale-talents.de
- ↑ Berlinale.de, AWARDS AND JURIES IN THE GENERATION SECTION
- ↑ birkblog.blogspot.com, Stjørnurnar spæla á Sandi
- ↑ nordicstylemag.com, Interview with Sakaris Stórá: Faroese film selected for Berlin International Film Festival
- ↑ Kringvarp.fo 30 fáa starvsløn
- ↑ Listinblog.blogspot.dk
- ↑ MMR.fo
- ↑ Sandportal.fo Sakaris Stórá fingið virðisløn fyri stuttfilm

robotstxt: allowed

filter: keep


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
ÚT við strong - INN við lívsgleði
18.10.2010
Lýsing:
Týskvøldið 19. oktober kl. 19.00, verður tiltakið ÚT við Strongd - INN við Lívsgleði í Fiskivinnuskúlanum í Vestmanna.
Talan er um tveir fyrilestrar sum tilsamans varða 3 tímar.
Tað er Niclas Heri Jákupsson sum kemur at halda báðar fyrilestrarnar. Kostnaðurin er Kr. 250,- og eru øll vælkomin !!!
Strongd kostar
Strongd er blivin ein fólkasjúka. Nýggjar kanningar vísa, at 4. hvør dani hevur vitjað sín lækna viðvíkjandi strongd. Tað er ymiskt, hvar keldan til strongdina kemur frá, men tá eitt menniskja fær strongd, so rakar tað bæði arbeiðsplássið og familjuna. Líkamikið hvat keldan til strongd kemur frá, so er tað umráðandi at gera nakað við støðuna – ÁÐRENN hetta verður ein trupulleiki. Í fyrilestrinum verður komið inn á: hvat munurin millum positiva og negativa strongd er; hví vit fáa strongd; strongd á arbeiðsplássinum; likamlig og sálarlig tekin uppá strongd; fylgir av at liva við strongd; viðgerð av strongd; sjálvsálit og sjálvsvirðing, umframt nøkur góð ráð og góð amboð at arbeiða við.
Lívsgleði smittar
"Born to be alive" er ein jaligur og undirhaldandi fyrilestur, sum avgjørt er ein góður mótpolur til strongd. Í fyrilestrinum verður komið inn á: hvat lívsgleði er; innaru- og uttaru virðini; um at lívið er ein gáva; hvussu vit venja okkum við broytingum; um tankar og dreymar; virðir og trúgv; mál og fokus; avbjóðingar og ótta; um at læra seg at hugsa jaligt; at njóta sansirnar og útstrála gleði; og um at liva her og nú. Eisini verður komið inn á, hvussu stóran týdning lívsgleði og frískur hugburður hevur at siga.
Kostnaður og tilmelding
Tiltakið kostar Kr. 250, og til ber at teknað seg við at ringja á tlf 525 525. Øll eru vælkomin !
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Jens Hákun Leo
20.04.2017 - 18:46
Tíðindi > Tíðindi > Danmark
Tveir menn eru varðhaldsfongslaðir og skuldsettir fyri at hava gjørt seg kynsliga inná tvær gentur, sum eru ávikavist 11 og 14 ár, á einum hotelli í Keypmannahavn í gjárkvøldið.
Hetta skrivar TV2, sum vísir á, at teir báðir menninir góvu gentunum rúsdrekka og rúsevni (kokain og hash), áðrenn teir hareftir gjørdu seg inná tær kynsliga.
Menninir eru 18 og 26 ára gamlir og skulu sita varðhaldsfonglsaðir hesar komandi fýra vikurnar.
Hendingin fór, sambært TV2, fram á Tivoli Hotel í Ami Magnussons Gade eitt stað ímillum kl. 22 og 03 í nátt.
Tað var, sambært Ekstra Bladet, arbeiðsfólk á hotellinum, sum ringdu til løgregluna, tá ið tey fingu illgruna um, at okkurt illgrunavert fór fram á hotellkamarinum. Tá løgreglan kom á hotellið, var tann 26 ára gamli maðurin framvegis á kamarinum saman við gentunum, meðan hin var farin avstað. Tann 18 ára gamli varð handtikin seinni.
Menninir nokta seg sekar.


text:
Matsuo Basho
Matsuo Bashō (á japonskum: 松尾芭蕉 Matsuo Bashō), føddur 1644, deyður 28. november 1694 var haigo (ella haiku) dulnevni fyri ein japanskan yrkjara í Tokugawa-tíðarskeiðnum. Hann fær vanliga æruna fyri at hava fingið haikuyrkingina upp á tað høga støði, sum hon er á nú, men í hansara livitíð var hann betri kendur sum yrkjarin handan haikai no renga (eitt slag av rættiliga skemtiligum yrkingum, sum ofta vóru skrivaðar sum eitt slag av ketuyrkingum). Í 19. øld vóru tær fyrstu linjurnar av renga (tað sonevnda hokku), sum vóru umskapaðar til eina sjálvstøðuga bókmentaliga sjangru, kend sum haikai. Tað var ein yrkjari frá Meiji-tíðarskeiðnum, Shiki, ið fyrstu ferð nevndi hesar yrkingar fyri haiku.


text:
Akstovan boðar skrásettum akførum (persónbilum og vørubilum) til regluligt sýn eftir at tey eru umleið 4 ára gomul, tó vinnuakførum tá tey eru eitt ára gomul.
Við sýnið verður kannað at akfarið framvegis lýkur lógarinnar krøv og annars er í nóg góðum standi.
Er alt er í lagi, verður akfarið góðkent, og fær eina sýnsfrágreiðing sum váttar hetta, møguliga við onkrari treyt fyri góðkenningini.
Er akfarið ikki í lagi, fær tað boð um at koma til umsýn, tá ið talan er um brek, ið ikki eru so álvarslig at akfarið kann metast at vera óforsvarligt at koyra við. Akfarið fær tá eina sýnsfrágreiðing ið greiðir frá hvørji brek eru.
Er akfarið í sovorðnum standi, at mett verður at tað ikki er forsvarligt at koyra víðari við, fær tað nýtslubann, og kann ikki koyra víðari áðrenn tað er umvælt sambært sýnsfrágreiðingini. Talan kann í ávísum førum eisini verða um at nummarspjøldrini verða tikin.
GG! Sýnsfrágreiðingin skal vísa hvørjir partar av akfarinum ikki eru ílagi.
Um talan t.d. er um rustaði bremsurrør, merkir hetta at bremsirørsskipanin ikki er í lagi, og skal gjøgnumgangast fyri tering, øll sum hon er.
Sýnsfrágreiðingin er ikki ætlað til út í æsir at peika á hvat bremsurør skal skiftast.
Hereftir verður akfarið boðað til regluligt sýn annað hvørt ár, vinnuakfar tó hvørt ár.


text:
Orð: C.R. Sundell
Týtt: Salomon J. Joensen
1. Tú gavst mær, o, Harri, her livilig kor,
eitt heim, eg kann kalla mítt egna,
tú gavst mær mítt dagsverk og breyð á mítt borð.
Her vísir mær leiðina, Harri, títt orð,
tað orð, sum kann metta og magna.
Her eigi eg búgv,
kann liva í trúgv,
at tú vilt sum faðir mær gagna.
2. Frá ættum, sum fóru, eg arvaði her
ta mold, eg um árini dyrki,
teir ruddaðu bøin, teir gróvu upp ker,
tann ogn, sum eg eigi, frá fedrunum er.
Nú, Harri, vælsigna mítt yrki!
Tann jørð, sum er mín,
var altíð tó tín.
Tú eina kanst veita mær styrki.
3. So lær meg at liva, mín Guð, sum eg kann,
so fróur sum fuglur tær lova,
og takka, at himinin vætir mítt land,
at sólin her skínur um bø og um sand,
at frukt er mær givin í kova.
Ei megin er mín,
men gávan er tín,
tað veksur jú, meðan vit sova.
4. So lær meg, o, Harri, at tæna tær her
og nýta tað pund, mær er givið,
í dagligum virki, í orði og gerð
tí bróður at hjálpa, sum veikari er,
at elska, tí tað er at liva.
Og gev mær so vist
eitt navn, Harri Krist,
sum í tíni lívsbók er skrivað.


text:
Kl. 18.15 spælir Knút á spæliplássinum. Vit elska Knút, og vænta at tað fer at vera ein feit rokk konsert.
Sunnvá og eg hugna okkum á G! Undir navninum Sugardaddy & Honeypie spældu Knút og eg í Grundini í gjár. Tað var fantastiskt at hava heiðurin av at spæla, og Grundin hevur aldrin sæð so feit út sum í ár.
Dugnaligi myndamaðurin Olivur Eystberg tók hesar báðar myndirnar av okkum:
Til ber at síggja fleiri myndir sum Olivur hevur tikið hósdagin her. Eisini kann viðmælast at fara inn á Facebook síðuna hjá G! har nógvar feitar myndir eru at síggja.


text:
Familjuískoyti til familjur við lágari inntøku
Møguleiki er hjá barnafamiljum, ið hava lága inntøku, at fáa fíggjarligan stuðul við at fylla út umsóknarblað og senda tað til Almannaverkið. Familjan skal hava skrásettan bústað í Føroyum.
Umsóknarbløð kunnu heintast á heimasíðu okkara undir "Oyðibløð”.
Av tí at útgjaldið er treytað av umsókn og kemur í gildi frá tí mánað, umsóknin er móttikin, er umráðandi at lata umsókn inn sum skjótast.
Um familjuískoyti
Familjuískoyti verður veitt til støk, hjún og samlivandi, umframt fosturforeldur, sum hava heimabúgvandi børn undir 18 ár, ið eru búføst á bústaðnum sambært Landsfólkayvirlitinum. Um barnið uppiheldur sær fyribils uttan fyri heimið í útbúgvingarørindum í upp til eitt ár, verður sæð burtur frá treytini um, at barnið skal vera heimabúgvandi. Ískoytið er tengt at inntøku og ogn.
Familjuískoytið er 18.000 kr. um árið til stakar uppihaldarar, ið búgva einsamallir við einum barni. Til hjún og samlivandi er ískoytið 22.000 kr. um árið. Fyri hvørt barnið aftan á tað fyrsta hækkar ískoytið við 5.000 kr.
Inntøkuviðurskifti
Støk
Er ársinntøkan 200.000 kr. fyri støk ella lægri verður fult ískoytið útgoldið. Ískoytið minkar síðani við einum prosentparti av muninum millum ársinntøkuna hjá húskinum og 200.000 kr. Procentparturin er 20 % fyri 1 barn, 25 % fyri 2 børn og 30 % fyri 3 ella fleiri børn. Lækkingin er sostatt tengd at inntøkuni og tali av børnum.
Í talvuni niðanfyri sæst áleið hvat stuðulin kann væntast at verða í mun til inntøkuna.
Gift ella sambúgvandi
Er ársinntøkan 280.000 kr fyri gift/sambúgvandi ella lægri verður fult ískoytið útgoldið. Ískoytið minkar síðani við einum prosentparti av muninum millum ársinntøkuna hjá húskinum og 280.000 kr. Procentparturin er 20 % fyri 1 barn, 25 % fyri 2 børn og 30 % fyri 3 ella fleiri børn. Lækkingin er sostatt tengd at inntøkuni og tali av børnum.
Í talvuni niðanfyri sæst áleið hvat stuðulin kann væntast at verða í mun til inntøkuna.
Ogn
Umframt ársinntøku hevur ogn eisini týdning. Er ognin omanfyri 30.000 kr. verður einki útgoldið. Endurgjald fyri varandi mein ella líknandi er ikki at síggja sum ogn í hesum sambandi.
Dagført tann 03-05-2018


text:
Mikudagin 26.05. fór øll miðdeildin søgutúr inn í Eysturkommunu.
Bussur kom eftir okkum kl. 8.15, og kl. 9.15
steðgaðu vit í gamla býlinginum í Norðragøtu, har ferðaleiðari tók ímóti okkum.
Vit fóru fyrst øll inn í kirkjuna, har vit hoyrdu um kirkjuna og tíðina, tá hon
var bygd. Síðan fóru vit runt í hini húsini: Blásastovu, Glyvra-Hanusarhús og
eitt neyst. Vit sóu eisini standmyndina av Gøtu-Tróndi. Sera áhugavert.
Síðani gekk leiðin til báta- og listasavnið í
Leirvík. Har var eisini ein, ið greiddi frá, og so gingu vit runt og hugdu. Kl.
11.15 fóru vit til gongu yvir í Bovlinghøllina, og á vegnum steðgaðu vit á á
Toftanesi, har húsatoftir frá víkingatíðini eru funnar.
Í Bovlinghøllini bovlaðu genturnar fyrst í ein
lítlan tíma, meðan dreingirnir ótu, og so skiftu vit um. Tað var sera
stuttligt, og maturin smakkaði sera væl.


text:
Avlýsingar og nýggja ferjan!
Ritan avlýsti so at siga ongantíð (um Nólsoyarfjørð) – kanska skuldi onkur túrur ikki verið sigldur. Ternan fekk vána skoðsmál, men hevur verið trúgv leingi – til nú! Hvør er orsøkin at avlýst hevur verið so oftani og hvør bati verður við nýggju ferjuni?
At skipa tænastuna á einastu farleiðini millum tvær oyggjar, leggur stóra ábyrgd á Strandfaraskip Landsins. Serliga tá ið talan er um at flyta arbeiðsfólk til arbeiðis og heim aftur.
Nú skal eg ikki vassa ov nógv í orðinum “tænasta”, men eg skjóti tó upp, at Strandfaraskip Landsins skipar sær ein evnisdag um hetta evnið og hvørjar staklutir starvsfólkini hugsa sum undirevni.
Einasta eg fari at seta orð á er, at tænastan hevur alt at siga, um arbeiðsfólkinum er lív lagað at búgva og at seta búgv í Nólsoy.
Tað verður onkuntíð sagt, at alt var so gott fyrr. Var veðrið eisini betri fyrr? Eg loyvi mær at ivast og hugsi tí heldur, at talan er um í hvussu er tveir faktorar, ið hava við sær avlýsingar: Ferjan og keiøkið.
Nýggja ferjan til Nólsoyar var í “Visión 2015”, men sum Dagur og Vika bar fram, er hetta málið eitt av teimum óloystu. Eg fekk orð á stjóran á SSL herfyri og har var tíanverri ikki nógv nýtt at frætta, so eg havi bert orð landstýrismansins at halda meg til – og tí havi eg enn vón at gongd er í arbeiðinum.
Men hvør verður ferjan? Talan er um ymsar broytingar, tó at arbeiðsbólkurin ikki enn hevur fingið innlit í tekningar. Tað hevði verið hugaligt at frætt um ferjan er á stødd við Ternuna, men møguliga ikki so høg – og við betri maskinorku.
Eg skilji á lagnum, at ein orsøk til avlýsingar er útsynningurin. Orsøkin er søgd at vera, at tá tekur Ternan ov nógvan vind á seg í mun til maskinorkuna Ternan hevur. Tí má hetta verða havt í huga í nýbyggingini og ikki órógvast av møguligum sparingum!
Nú rokni eg ikki við at keiøkið verður broytt, at vit fáa nýggju ferjuna at leggja at heima í bygdini og tí má alt setast inn, at nýggja ferjan verður bygd til tey atløguviðurskifti vit hava – ikki bert snið og stødd, men eisini við atliti at streymi og vindi!
Vit mugu tryggja okkum sum best, at nýggja ferjan røkir farleiðina um Nólsoyarfjørð á nøktandi hátt, soleiðis at tað framhaldandi ber til at búgva í Nólsoy og arbeiða aðra staðni – og soleiðis at ferðafólk ferðast trygt um fjørðin.
E.s. tá ið SSL stúrir fyri veðrinum 14 tímar áðrenn siglast skal, hevði verið ynskiligt at lýsingin ljóðaði: ”Fyri veður kann væntast órógv í siglingini fyrstu túrararnar í morgin. Viðrar kann siglast aðrar tíðir enn teir regluligu. Lýst verður á heimasíðuni og í Kringvarpinum.”
Við ynskjum um gott nýggjár!
Jákup av Skarði


text:
Seinastu sýningarnar av sjónleikinum Spanska Fluga vera í Løkshøll leygardagin 17. mars kl. 16.00 og 20.00 og sunnudagin 18. mars kl. 16.00
Sjónleikurin um Spansku flugu hevur verið spældur í Losjuni í Gøtu. Útselt hevur verið til allar sýningarnar, so nú ætla tey í Gøtu sjónleikarafelag at spæla seinastu sýningarnar í størri hølum.
Leikurin er ein skemtileikur, sum fer fram uml. Ár 1910, í einum lítlum Týskum býi. Vit eru heima í stovuni hjá sinnopsframleiðaranum Klinke, og har hendir mangt og hvat. Kærleiki er í luftini bæði so og so, alt gerst ein stór fløkja, og hana royna tey at greiða.
Tað er Ria Tórgarð, sum hevur leikstjórnað, og á pallinum eru 12 leikarar og 1 tónleikari.
Sjónleikurin er uml. 1½ tíma til longdar.


text:
Gongutúrur, døgurði og hondbóltsdystir
Í sambandi við at tað eru 10 ár síðani, at Strandavegurin opnaði, fara vit gongutúr frá Sjógv á Strondum til Ítróttarhøllina á Skála sunnudagin 19. november kl 12.30.
Her verður møguleiki at keypa sær døgurða í kafeteria í høllini á Skála frá kl. 13-14. Borðreitt verður við kulottosteik.
Kostnaður:
- Vaksin 150 kr (200 kr., tá er dystur íroknaður)
- Børn í skúlaaldri 80 kr.
- Børn undir skúlaaldur 30 kr.
Tekningarfreistin til døgurðan er hósdagin kl. 20. Um ikki nóg nógv tekna seg, verður tiltakið av ongum (ikki er neyðugt at ganga fyri at keypa sær ein góðan bita).
Klokkan 14.30 spæla kvinnurnar hjá Stíf móti VB, og klokkan 16 spæla menninir hjá Stíf og KÍF.
Tekning fer fram hjá Paulu á tlf 791190 ella við at senda boð á facebook til Paulu Berg Høgnesen.


text:
Róðrarfelagið Knørrur selur seksmannafarið Gamla Jarnbard. Talan er um tann upprunaliga Jarnbardin, hin so kenda vinnaran í føroyskum kvinnuróðri. Báturin er góður, men felagið hevur ikki pláss fyri honum longur. Tí verður hann seldur. Prísuppskot: 15.000 kr. Til ber at bjóða og hoyra meira við at skriva til Róðrarfelagið Knørr á rk@rk.fo ella ringja 792736. Hægstbjóðandi fær bátin. [...]
Skrivað hevur bardursg | Lagt út: 17. Februar 2018
Vit møta einari eldsál í Róðrarfelagnum Knørri um mánaðin fram til stevnurnar. Nú venjingin av álvara er byrja, vektstengurnar avstøvaðar og tað síðsta av jóladøgurðanum sveitta vekk eru fleiri andlit at síggja niðri í venjingarhølunum. Tó so er serliga eitt av hesum andlitunum sum ikki hevur ligið á løtu liðini. Allan Mouritsen hevur verið at [...]
Also posted in jallurin, manningar |
Í gjár fekk Róðrarfelagið Knørrur sítt spildurnýggja fimmmannafar, sum Terji Reinert Jakobsen á Kjalnesi hevur smíðað. Tambar eitur vakri báturin, og stuttligt verður at fylgja við honum í summar. Tvær manningar fara at rógva. Ein gentumanning og ein smágentu- ella smádreingjamanning. Nú verður Tambar gjørdur klárur. Tað verður í Evensens pakkhúsi, har Róðrarfelagið Knørrur heldur [...]
Skrivað hevur bardursg | Lagt út: 10. Januar 2018
Nú jólini og nýggjári eri fari aftur um bak er tíð hjá róðrarfeløgum at vakna úr bjarnardúrinum og fara til verka og gera klárt tl stevnunar. Her í RK hava vit vant alt árið, men hvørjar eru hesar ótroyttandi eldsálir sum toga í árina alt árið runt? Vit møta einari eldsál um mánaðin fram til [...]
Í einum kjallara á Kjalnesi í Kollafirði stendur Tambar, nýggja fimmmannafarið hjá Róðrarfelagnum Knørri. Tað er Terji Reinert Jakobsen, sum smíðar, og nú eru flábondini íkomin og remmuborðið og rimin eftir at laða. Tað var í summar, at Róðrarfelagið Knørrur gjørdi av at byggja nýtt fimmmannafar aftur at teimum báðum, sum felagið longu hevur, Píli [...]
Also posted in tambar, tambar, tíðindi |
Róðrarfelagið Knørrur er eitt trygt róðrarfelag – viðmerkingar til vestamálið hjá nøkrum av vaksnu rógvarum okkara Í sambandi við mál, har nakrir av rógvarunum á tíggjumannafarinum Orminum Langa hjá Róðrarfelagnum Knørri eru farnir rættarvegin við bót, sum teir hava fingið fyri ikki at rógva í vesti, hevur Róðrarfelagið Knørrur hesar viðmerkingar: Róðrarfelagið Knørrur leggur stóran [...]
Róðrarfelagið Knørrur hevur aðalfund í Tollbúðini, leygardagin tann 13. februar klokkan 16. Skrá sambært viðtøkum felagsins. Uppskot frá limum til atkvøðugreiðslu skulu vera nevndini í hendi í seinasta lagi leygardagin, 6. februar. Sendið til teldupostadressu felagsins, rk@rk.fo. Nevndin
Eftir at hava havt ábyrgdina av heimasíðuni hjá RK, síðan hon sá dagsins ljós í 2006, gevst undirritaði nú sum vertur á síðuni. Hesa tíðina hava tríggjar ymiskar síður verið, og tað hevur verið stuttligt at skapt og ment tilfar til teirra. Tilfar, sum hevur lýst felagið søguliga og nútíðarliga við myndum og tekstum, og [...]
Fyrireikararnir av 30 ára føðingardagsveitslu felagsins boða frá, at freistin at tekna seg til veitsluna er longd til sunnukvøldið 1. februar á midnátt. Næstan hundrað fólk hava longu teknað til. Brúka nýggja kjansin og kom tú eisini við á megnarveitsluna. Tað gert tú við at flyta 250 kr. á kontu nr. 6460 365.183.7 í BankNordik [...]
Leygardagin, 14. februar klokkan 17, verður tunnusláttur fyri knørrabørnum í neystinum (Evensen). Vaflur og kakao vera at fáa. Klokkan 20 sláa tey vaksnu. Vælkomin, stór og smá, nevndin í Róðrarfelagnum Knørri


text:
Føroyskar fyritøkur væl nøgdar við oljumessu
Sverri Egholm --- 12.09.2011 - 11:55
Oljumessan Offshore Europe 2011 varð hildin í Aberdeen í døgunum 6. – 8. september. 12 føroyskar fyritøkur luttóku á framsýningini, umframt almennir myndugleikar, Vinnuhúsið og áhugafelagið hjá oljufeløgunum, FOIB skrivar Uttanríkisráðið á síni heimasíðu.
Føroysku fyritøkurnar luttóku, eins og undanfarin ár, við einum felags landabási, fyriskipað av Uttanríkisráðnum í samstarvi við Vinnuhúsið. Básurin lá væl fyri og nógv fólk vitjaðu hann.
Offshore Europe er framsýning fyri undirveitarar til oljuídnaðin. Endamálið er at lata partar í vinnuni hittast, endurnýggja avtalur og sáttmálar og skapa nýggj sambond.
At Føroyar er eitt áhugavert land í frálanda og oljuvinnu høpi, sást aftur á messuni í ár.
Stórur áhugi er fyri føroyskari frálanda- og oljuvinnu og fleiri sýndu áhuga í at fáa samband við føroyskar fyritøkur. Útlendskir veitarar bjóðaðu somuleiðis fram sínar vørur og tænastur til føroyskar fyritøkur, ið virka í frálanda- og oljuvinnu.
Føroysku fyritøkurnar á básinum eru væl nøgdar við framsýningina og hava fingið væl burturúr døgunum í Aberdeen.
Tað er greitt, at stórir møguleikar eru í frálanda- og oljuvinnu, og luttøka á slíkum messum gevur føroyskum fyritøkum og myndugleikum ábendingar um, hvussu til ber at fyrireika seg til eina frálandavinnu.
Samstundis er hetta gott høvi at fáa handilssambond við útheimin.
Fyritøkurnar, ið luttóku vóru hesar:
Atlantic Airways, Atlantic Petroleum, Atlantic Supply Base, El-service, Faroe Ship, Føroya Tele, PAM Offshore Service (MEST), Runavíkar Havn, Thor, Tórshavnar Havn og Virkisráðgeving.
Eisini vóru umboð fyri Uttanríkisráðið, Vinnuhúsið, Vinnumálaráðið og FOIB við á básinum.
Kelda: Oljan.fo/Jan Müller


text:
Árni Gregersen, ting.fo 07.02.2017 (11:20)
Revsiváttanin verður ikki reinsað
Framsøgukvinnan fyri Fólkaflokkin, Elsebeth M. Gunnleygsdóttur, fegnaðist serliga um broytingarnar í revsilógini, sum hava við sær, at revsiváttanin hjá teimum, sum gera seg inn á børn kynsliga og verða dømd fyri tað, ikki verður reinsað.
Ikki fyrr enn viðkomandi er fyltur 80 ár
Løgtingskvinnan heldur hetta hava serligan týdning, tá ið barnaváttan verður brúkt. og hesar verða vanligar brúktar, tá ið fólk verða sett í starv at taka sær av børnum.
-Tað er soleiðis, at hetta við galdandi lóg verður strikað, tá ið nøkur á eru farin. Eg vil fegin rósa løgmanni fyri, at nú verður ein slíkur dómur standandi til viðkomandi er fyltur 80 ár, segði Elsebeth Mercedes Gunneygsdóttur, Fólkaflokkurin
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Eiga ella leiga?
Annaðhvørt tú skalt leiga ella keypa ein nýggjan bústað, so er umráðandi at gera sær greitt, hvørjir fyrimunir og vansar eru við báðum.
Fyrimunir og vansar við at eiga
Tá ið tú keypir fastogn, gert tú eina íløgu, sum samstundis er ein samansparing. Tú kanst selja bústaðin aftur við møguleika fyri vinningi, og tú kanst brúka bústaðin sum trygd, um tú hevur tørv á at taka lán til t.d. nýggjan bil. Eisini fært tú rentufrádrátt av upphæddini, sum tú lænir í bankanum. Alt hetta eru fyrimunir, sum tú ikki fært, um tú leigar.
Tað kann avgjørt vera ein góð íløga at keypa ein bústað og harvið seta føtur undir egið borð. Tó kann tað koma fyri, at ognin missir virði, og hetta kann gerast ein trupulleiki, um tað av onkrari orsøk verður neyðugt at selja í ótíð og fyri ein lægri prís enn ætlað. Eisini er vert at hugsa um, at útreiðslur aloftast eru knýttar at bæði keypi og sølu av bústaði, t.d. til ognarmeklara ella advokat.
Tosa við okkum í góðari tíð
Tað er skilagott at fáa ráðgeving frá bankanum tíðliga í tilgondini, um tú umhugsar at keypa. Á tann hátt fært tú beinanvegin at vita, hvat pengarnir røkka til, og hvørjar møguleikar tú hevur. Hevur tú eginfígging, t.v.s. eina samansparing, gerst samlaða bústaðarlánið minni. Les meira um bústaðarfígging her.
Fyrimunir og vansar við at leiga
Býrt tú til leigu, sleppur tú aloftast undan at taka lán, og tú sleppur eisini undan yvirskipaðu ábyrgdini av tí viðlíkahaldi og teimum ábótum, sum eini hús ella ein íbúð við jøvnum millumbilum hevur tørv á. Ein leigubústaður kann vera ein sera góð loysn, um tú vilt hava møguleikan at kunna flyta út uttan at hugsa um t.d. at skula selja bústaðin. Bara tú heldur treytirnar í leigusáttmálanum, so kann leigutilveran vera ein rættiliga ekkaleysur bústaðarháttur.
Kann gerast dýrt
Vansin við at búgva til leigu er eyðsæð, at tú ikki hevur fullan ræðisrætt á bústaðnum, at leigan kann hækka, og útleigarin kann uppsiga leigusáttmálan. Tað er sostatt ikki altíð so trygt at búgva til leigu. Tú rindar leigu uttan at spara upp í bústaðnum, og tað kann gerast dýrt, um tú ikki hevur ein støðugan leigusáttmála, men verður noydd/ur at flyta ofta. Á tann hátt kunnu útreiðslur til flyting og depositum gerast dýrar.
Spar saman
Um tú býrt til leigu, men við tíðini ynskir at keypa egnan bústað, er tað ein stórur fyrimunur, um tað eisini ber til hjá tær at spara saman til eginfígging. Hetta ger tað lættari at taka eitt bústaðarlán í framtíðini.


text:
Klútateppi sum kallast fiskivinnunýskipan førir eisini til, at allir útróður kann steðga tíðliga í árinum, tí trolbátarnir hava fiskað alla kvotuna.
Í dag fekk eg kunning frá Meginfelag Útróðrarmanna og vil eg sum reiðari takka fyri, at MÚ fylgir gongdini neyvt og kunnar okkum um, at okkara feløg og manningar, uttan yvirhøvur at vit vita av, verða avsett í einum fløktum lógaruppskotið.
Í fiskivinnuuppskotinum hevur man valt at fløkja alt saman við at koyra útróður saman við trolbátum (bólk 4T). Samstundis hevur man valt at gera eina skipan har man hevur bæði fiskidagar og kvotur í somu skipan. Skipan, sum er ein blendingsskipan við heildarkvotu og fiskidøgum.
Lógaruppskotið leggur upp til at toskur og hýsa verða kvoterað í eina felagskvotu fyri allar tríggjar bólkarnar, meðan fiskiskapurin verður skipaður við fiskidøgum. Tað framgongur ikki hví henda loysnin er vald og eingi dømir eru um, hvør rættarstøðan hjá einstøku feløgunum er í nýggju skipanini.
Hetta vil viðføra, at útróðrarbátar, sum orsaka av vánaligum veðri ella vánaligum húkafiskiskapi tíðliga á áðrinum ella tí at teir fiska við snellu við Ísland um summarið, standa við ongum rættindum tá heystróðurn annars skuldi byrja, tí bólkur 4 T hevur fiskað felagskvotuna av toski og hýsu hjá øllum bólkinum.
So sjálvt um útróðrarbátar hava nógvar fiskidagar tøkar, kann henda at teir ikki sleppa til útróður tí toska- og hýsukvotan er uppi.
Um hetta verður gjøgnumført, so vera eigarar, sum varða av fiskiførum í bólki 4 og 5 einastu av verandi vinnurekandi, sum í nýggja lógaruppskotinum de facto, eru uttan lógartryggjaði vinnulig rættindi.
At blanda trolbatar- og útróður saman í eini skipan er púra óhoyrt og óroynt. Øll fiskivinnulóggáva higartil hevur roynt at gjørt skilnað millum trol og húkreiðskap í mest møguligan mun.
At innføra olymiskt fiskarí millum húkaútróður og trolbátar, er púra burturvið. Hetta ger tað ómøguligt hjá útróðrinum at tilrættaleggja nakað virksemið, annað enn, at fiska sum mest, so skjótt og so tíðliga á árinum sum møguligt, tí sannlýkindi eru fyri at trolbátar fiska alla kvotuna um summarið.
Henda skipan er alsi ikki nøgtandi, kravið má vera, at tað greitt framgongur, hvussu nógvar dagar ein bátur hevur og er kvotir ein partur av skipanini, má greitt tilskilast, hvussu nógv hvør bátur hevur loyvi at fiska, av hvørjum fiskaslagi, soleiðis at feløg, sum reka fiskveiðu (útróður) vita hvat tey hava og kunnu tilrættaleggja sítt virksemi samsvarandi hesum.
Tað man vera lagnunnar speisemi at Tjóveldi (og Javnaðarflokkurin) av øllum flokkum, skuldi gerðast teir, sum leggja upp til, at geva søguliga útróðrinum, sum vit kenna hann, endaliga banahøggið, tí tað verður endaliga banahøggið, um lógaruppskotið verður framt í verki.
At klútateppi af eini fiskivinnunýskipan skuldi roynast okkum í royna við húki so illani er torført at skilja.
Mín áheitan er, at Óluva sjálv setir seg væl inni í fiskivinnuuppskotið heldur enn at ringja og spyrja Høgna hvat hann meinar við ella vil.
Tá Óluva hevur skilt uppskotið,so kann hon greiða Jónleif frá, hvørja ávirka uppskotið hevur á útróður og JFK samtakið. Og Jónleif kundi hóskandi greitt Óluvu frá, hvussu man hevur tryggja trygd og javnt grundarlag undir uppisjóðarvirkjunum í eitt nú Suðroyggini.
Tað er mín vóna útróðrarmaðurin og okkara felag framhaldandi kunnu virka í hesum landi innan húkaveiðu.
Eg fari einaferð enn at spyrja, hví javnaðurin og tjóveldið saman við hinum flokkunum, hava luta út nýggj rættindi fyri áleið 1 milliard krónir frá 2010 til 2017 til feløg í reka trolarar, trolbátar, rækjuskip o.a. uttan at útróðrar- ella línumaðurin hevur fingið part í hesum. Hvar er lógargrundarlagið undir hesum. ?
Sum tit nokk vita, so hevur Løgtingsins umboðsmaður ikki sagt, at teir ið veiða tosk, hýsu og upsa við troli hava meir rætt til nýtt tilfeingið undir Føroym enn húkavinnan í Føroyum.
Gevist nú við at fremja ágang á okkum í royna at lívbjárga okkum innan húkavinnu.
Fái okkum heldur nýggj rættindi, og sum tit vita, so er kreppa í heimaflotanum tí botnfiskur hevur svikið seinastu árini orsaka av, at føðigrundarlagið er eti upp av øðrum fiskasløgum.
Óli M Lassen, reiðari á M/B LÍÐHAMAR & M/S JÁKUP B


text:
Henda einastandandi fína málningin hjá Torbjørn Olsen sóu vit á fyrsta sinni á Heystframsýningini í 2010. Og hvør tann, sum hevur møtt manninum, sum hann ímyndar, man vita, at talan er um ein óvanliga væl eydnaðan portrettmálning. Hann lýsir ikki bara tað ytra, ta tilvildarligu útsjóndina hjá manninum, men fer inn um skræðuna og fær sjálva ta fabulerandi, opnu og gløggu persónsmenskuna við. Tí hetta er jú hann sjálvur, Eyðun Johannessen, stórprátandi skrøggarin, generøsi forteljarin, slóðbrótandi sjónleikarin, megnar leikstjórin, ósvitaligi listamaðurin, herliga menniskjað og afturvendandi, rótfasta rabarban alt í einum og leygardagin 28.apríl verður hann 80 ár.
Eyðun Johannessen stovnaði Grímu í 1977, men leikstjórnaði sín fyrsta leik í Sjónleikarhúsinum longu í 1959. Hansara navn er vorðið synonymt við føroyskan sjónleik. Hann er útbúgvin sjónleikari og var rektari fyri sjónleikaraskúlan í Århus og so var hann fyrsti stjórin í Tjóðpalli Føroya, tá hesin varð stovnaður um aldarmótið. Í 1997 kom hann á heiðurslistan hjá Statens Kunstfond yvir listafólk, sum fáa veiting fyri lítið ella “livsvarig ydelse” og í 2001 fekk hann Mentanarvirðisløn Landsins.
Sum leiklistarligur undangongumaður kann hansara týdningur ikki yvirmetast, hann hevur sum sjónleikari og leikstjóri og fyriskipari so dyggiliga sett sítt árin á leiklistina í Føroyum og í Danmark. Leiklistarliga avrikið fevnir bæði um tað fólksliga og um listarlig stórverk - um eitt nú Fólk og Dólgar í Kardemummubýnum hjá Torben Egner, sum fleiri ættarlið av børnum og vaksnum hava fegnast um, tá tað tíðum verður endursent í Barnaútvarpinum. Men Eyðun Johannessen hevur eisini tulkað bókmentalig og dramatisk stórverk hjá t.d. Williami Heinesen, Henrik Ibsen, Samuel Beckett og August Strindberg. Hann hevur somuleiðis leikstjórnað fleiri nýggjar føroyskar leikir í 2014 var tað Tóm Rúm eftir Marjuna Kjelnæs og í 2016 var tað Havfrúgvin hjá Jóanesi Nielsen. Hesar uppsetingar hava allar verið hugtakandi upplivingar hjá okkum áskoðarum, t.d. Tóm Rúm, sum undirritaða ummælti: Tómrúmið sýgur seg niður yvir áskoðaran frá fyrstu løtu. Byrjanin er stórsligin og vøkur, yrkingin um óttan verður lýst uppá eitt tunt klæði, ið skapar eina illusión av stórari dýpd, veldugum tómleika, samstundis sum orðini verða borin fram vakurt og týðiliga við stórari rødd og rúmklangi og atmosferiskum tónleiki við smáum steðgum, ið tykjast víðka rúmið inni í høvdinum. Pallurin er høgur og tómur, hann er komponeraður soleiðis, at menniskjuni, Hann og Hon sýnast smá og tey tosa saman sum vóru tey í hvør sínum tómum rúmi. Tað eru tey eisini, skilst. Tey eru eitt par, sum hava upplivað tað ringasta, nakað menniskja kann koma út fyri, at missa sítt avkom. Søgan kemur til okkum í brotum gjøgnum samrøðuna hjá parinum, sum ikki dugir at tosa saman, sum brigslar hvør øðrum tað, sum er hent, sum hartar hvørt annað fyri mátan tey reagera ella ikki reagera uppá. Leikurin er í tveimum pørtum, fyrsti parturin er statiskur, hann snýr seg um ótta, seinni partur er dynamiskur, hann snýr seg um vreiði... Leikstjórin, Eyðun Johannesen hevur framt eitt leiklistarligt bragd, sum er ómetaliga ambitiøst, ein upprunaføroyskur leikur á tremur í tilsipingum og dramatiskari styrki og sum tessvegna fer at vera uppførdur aftur, vónandi í einum nýggjum leikhúsi.."
Hóskvøldið tann 26. apríl kl. 21 leggur Sprotin fram eina bók, sum í brotum lýsir lívið hjá Eyðuni Johannessen og sum harvið eisini er ein lýsing av føroyskum sjónleiki. Vónandi fara nógv at nýta høvið at heiðra Eyðun hetta kvøldið.
Hiðani av Listaportalinum takki eg fyri tær mongu stóru listarligu upplivingarnar, gleði meg at lesa bókina. Hjartaliga til lukku, Eyðun Johannessen við degnum 28.apríl.


text:
Lesikanningar
Lesikanningar verða gjørdar við tí fyri eyga betur at kunna fylgja við lesimenningini hjá næmingunum. Tær verða nýttar sum grundarlag undir at leggja undirvísingina til rættis.
Um várið er 1. til 4. flokkur til lesikanning, og um heystið verður sama kanning gjørd í somu flokkum.
Í 1. og 2. flokki snýr kanningin seg um at lesa orð og finna hóskandi mynd. Í 3. og 4. flokki lesur næmingurin setning og skal finna røttu myndina.
Kanningin mátar rættleika, lesiferð og fatan. Eisini kann arbeiðslag lesast úr teimum.
Lesikanningarnar eru partur av dagligu undirvísingini.
Umframt at lesikanningin er eitt amboð at leggja undirvísingina til rættis, er hon eisini eitt amboð hjá foreldrum at fylgja við og stuðla sínum barni í lesimenningini.
Lesivegleiðarin ger royndina.


text:
Bókasavnið við Løkin
Bókasavnið við Løkin er alment opið mánadag til fríggjadag frá kl. 13.00 til 18.00.
Telefon: 477 337
Fartelefon: 288 900
www.lokin.fo
Um bókasavnið
Bókasavnið við Løkin er eitt samansett skúla- og fólkabókasavn, sum liggur í sama bygningi sum Runavíkar kommunuskúli og Løkshøll. Eftir flytingina frá Glyvra skúla lat Bókasavnið við Løkin alment upp tann 22. august 2012. Fyrrapartar virkar bókasavnið sum skúlabókasavn og verður brúkt av næmingum, lærarum og starvsfólki skúlans annars. Seinnapartar er fólkabókasavnið alment opið.
Øll kunnu brúka og læna á Bókasavninum við Løkin, og tað er ókeypis.
Skúlabókasavnið á Glyvrum er bert opið tá skúlabókavørðurin er tøkur.
Lánarakort og lánivegleiðing
Allir næmingar eru skrásettir í bókasavnsskipanini. Næmingar fáa ikki lánarakort við heim, men hava ein persónligan grindil (striku-kotu) í ringbindinum á diskinum. Næmingar eru vælkomnir at læna tilfar og annars brúka bókasavnið. Næmingar kunnu sjálvir avgreiða síni lán og afturberingar við sjálvláns-skipanini.


text:
Toskanakki, codneck, sigur matskráin. Beint av Føroyabanka, varisliga bakaður í Barbara Fish House og síðan borðreiddur við ramsleyki og persillusós av kræklingasoði. Tað er Leygardagur reyði og páskaaftan. Fjøruti ára gamli Magnus Heinason er kom av enn eini yvirlitstroling á Føroyabanka, ið gav so mikið, at fiskamatstovan aftur kann bjóða feskan várfong. Eisini bankatosk, hvítur og fastur. Við fullsettu borðini skifta vit orð um lívrøðiligu viðurskiftini á Føroyabanka, har aldrandi rannsóknarskipið hevur gjørt kanningar síðan 1983. - Toskurin á Føroyabanka er framvegis ikki komin fyri seg aftur, við tað at nøgdin av toski í vekt lá á sama lága støði, sum hevur verið vanligt síðan 2006, skrivar Petur Steingrund, kanningarleiðari, eftir túrin. Havfrøðingurin, Bogi Hansen, hevur fyrr upplýst, at ikki færri en tvær milliónir kubikkmetrar fara gjøgnum Bankarennuna um sekundið. Tjúgu kilometrar breið og 850 metrar djúp, skilir hon Føroyabanka frá Landgrunninum og er ein sjálvstøðug vistfrøðilig skipan. Tað er líkasum lívfrøðiligi karmurin. Tá hugfarsligi vinstramaðurin, Uffe Elleman Jensen, einaferð vitjaði her, vildi hann vera við, at bankatoskurin var heilt serstakur. Men við borðini í dag skjóta Pál Weihe, sum er komin beint úr London, har Mike Day hevur sýnt The Islands and the Whales og varpað ljós á Norðuratlantiska havdálking, og leiðandi fiskifrøðingurin Petur Steingrund, upp, at ein staðfestandi genomlesing verður gjørd av arvastronginum hjá bankatoski. - Tað er ikki gjørt áður, siga teir. Toskurin veksur serliga skjótt tey fyrstu árini á Føroyabanka, áðrenn hann gerst kynsbúgvin sum trý ára gamal og kann verða 75 cm til longdar. So minkar vøksturin og verður sum á Landgrunninum. Samanborðið við vøksturin hjá toski frá átjan øðrum toskastovnum í Norðuratlantshavi, var trý ára gamal Føroyabankatoskur dupult so stórur, sum toskurin í hinum stovnunum, sigur Eyðfinn Magnussen í einum upplýsandi faktablaði, sum er á borðinum. Jóhann Mortensen, stigtakari og íverksetari, hevur eisini verið frammi við tankum um, at skiparar, sum sleppa á Føroyabanka at veiða, skulu hava eitt gastronomiskt veiðibræv. Eg kann ikki annað enn nikka, nú Bankakjálkar, glaseraðir við tomat og paprika, koma inn á borðið.
Reyði leygardagarin er settur í karm á runda borðiskinum, og afturvið er franskt vín úr Chablis, sum í frásøgnini javnvigar perfekt við Norðuratlantiska havbotnin. Skeljasandurin smakkast. Roykta hýsan, sum eins og høgguslokkurin eisini er av Bankanum, verða borðreidd við várleyki og leskiligari Hollandaisesós og Gazpacho og brendari agurk.
Og so í næstu stovu, gomlu Dandastovu, har Mikkeller heldur til í dag. Úr Pennsylvania royna vit eina kirkjubjór, alien church, bryggj nummar fimtan, nú páskir eru.


text:
Orð: Oskar Hermannsson og Poul Arne Joensen
Lag 1 (fyrsta ørindi og niðurlagið): Peggy Lee/Dave Barbour
Lag 2 (seinna ørindi; niðurlagið verður ikki sungið): Vísulag
1. Sára eitur genta mín, hon er av Selatrað.
Hon tænir nú í Tjørnuvík og er í góðum lag.
Hjá Peri uppi Suðuri, hon passar høsn og neyt
og so dugir hon so sera væl at kóka Peri greyt,
:,: O, Sára! O, Sára!
O, Sára mín; hon er av Selatrað. :,:
2. Sára seymar blóðmørsindur – eltir garnatálg.
Hon er von og tekkilig, og so er hon so fjálg.
Hon bindur troyggjur, vøttir mær og lappar hvørja spjørr,
og fyri tað eg gevi henni lítlan koss á vørr.
:,: O, Sára! O, Sára!
O, Sára mín; hon er av Selatrað. :,:
3. Vit hittust í plantasjuni, tað var eitt leygarkvøld.
O, Sára! Sára! Sára, mín, o, sum tú tá var køld.
Mánin skein á sund og fjør og gylti frystu ong,
og tá ið eg so kroysti teg, tá brakaði hvør spong.
:,: O, Sára! O, Sára!
O, Sára mín; hon er av Selatrað. .:,:
4. Tá aftur eg til heystar komi, Sára, Sára mín,
tá skalt tú vera brúðarklødd, so vøkur og so fín.
Hjá Peri uppi Suðuri, vit gifta okkum inn,
tann fyrsti lítli “sprellibassin”, hann skal eita Finn!
:,: O, Sára! O, Sára!
O, Sára mín; hon er av Selatrað. :,:


text:
Heavy Metal
Heavy metal, á føroyskum ofta nevndur ”tungmálmur” er ein sjangra av rokk tónleiki, sum kom fram í 1960’unum og fyrst í 1970’unum, og hetta serstakliga í Onglandi og USA. Við grundstøði í blues-rokki og psykodeliskum rokki útviklaðu bólkarnir, sum skaptu tungmálmstónleikin, eitt tjúkt, massivt ljóð, sermerkt av forsterkaðum reingingum, longum guitar soloum, føstum rútmum, og sum heild eitt hart ljóð.
Á føroyska tónleikapallinum eru fleiri bólkar, sum hava markerað seg, sum heavy metal bólkar. Týr sá dagsins ljós í 1998. Sterkt inspireraður av føroyskum tónleiki og norðurlendskari mytologi, hava teir sera virknir givið 6 fløgur út og verið á mongum uttanlandsferðum ymsastaðni í heiminum.
Á altjóða pallinum hava bólkar sum t.d. Led Zeppelin, Black Sabbath og Deep Purple, verið undangongumenn innan tung málm. Teir drógu hópin av áskoðarum til sín, hóðast teir mangan vóru háðaðir, soleiðis sum sjangran mangan hevur verið móttikin upp ígjøgnum søguna.
Miðskeiðis í 1970’unum hjápti bólkurin Judas Priest menningini í sjangruni, við at sálda stórar partar av blues inspiratiónini frá; Motörhead presenteraði eitt punk rokk ovurviðkvæmi og teir løgdu ein hægri dent á skjótleika. Bólkar í New Wave of British Heavy Metal sjangruni, sum t.d. Iron Maiden fylgdu einum líknandi spori. Við endanum á 1970’unum, hevði tungmálmur hálað ein heimsumfatandi bólk av fjepparum til sín, á enskum róptir "metalheads" ella "headbangarar".
Í 1980’unum, bleiv glam metal ein stór vinnugrein við stórum avkasti við bólkum, sum t.d. Mötley Crüe. Underground pallurin skapti eina røð av meira ekstremum og ágangandi stílum: thrash metal bleiv mainstream við m.ø. Metallica, ímeðan t.d. death metal og black metal enn eru sermentunnar fyribrigdi. Í 1990’unum hava populerar sjangrur, sum t.d. nu metal, sum ofta tekur elementir av funk og Hip hop uppí; og metalcore, sum blandar extreme metal við hardcore punk, førka definitiónina av sjangruni enn einaferð.
Kelda[rætta | rætta wikitekst]
- Kelda til hesa grein er frá ensku síðuni á Wikipedia um ”Heavy metal music”.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Um familjuleguna í Nesvík
Hey Vestmenningar
Kirkjuráðið takkar fyri eina avbera góða undirtøku og takkar fyri nógvar hjálpandi hendur á familju leguni í Nesvík.
Sum boðað frá í Nesvík, vilja vit fegin fáa afturmeldingar, rís, rós til leguna og hugskot til næstu familjulegu. Tit eru tí vælkomin at senda mail ella ringja til okkum í kirkjuráðnum. Hesar afturmeldingar, verða so við til at betra um leguna næstu ferð.
Næsta familjulega í Nesvík fyri Vestmenningum verður í 2013.
Til næstu legu, vilja vit longu nú boða frá, at vit fara at heita á Vestmenningar, sum hava hug, at hjálpa okkum at fyrireika næstu legu og hjálpa til á sjálvari leguni. Kanska ein stuðulsbólk, jú fleiri vit eru um at gera tað hugnaligt, betur verður tað. Vit dáma jú væl at vera í Nesvík, so lat okkum taka lógvatak um næstu legu. At skipa fyri legu, er eitt stórt og gott tiltak, sum krevur nógva orku. Niðanfyri tørvar okkum hjálp til:
- Gera skrá
- Undirhald
sjónleik spøl - kappingar
Musikk
Fyrilestrarhaldarar
Ítriv til børn
- Taka ímóti á tekningarlista til leguna
- Skipa familjur í kømur
- Hjálpa til at tjekka gestirnar inn í kømur
- Skaffa kokkar skipa køk
- Keypa vøru inn til Nesvík
- Biðja fólk baka bollar og køkur
- Skipa uppruddingarhold og rudda av
So skjótt vit vita, nær næsta familjulega verður, leggja vit kunningina út á heimasíðuna hjá Vestmanna Kommunu.
Vit gleða okkum til næstu ferð.
Kunning: Um tit leita eftir skóm, so vóru nógvir eftir í Nesvík. Tó var ilt at vita, um Vestmenningar áttu hesar. Tit kunna hyggja inn á heimasíðuna hjá Nesvík http://www.mission.fo/ ella ringja til 770002, sum er vakt tlf. hjá umsjónarmanninum.
Heilsan
Vestmanna kirkjuráð
Jóan Magnus Olsen,formaður jm@vestpack.fo tlf. 236101
Anna Elisa Johannesen, næstform. aej@kallnet.fo tlf. 724119
Eyð Hansen, skrivari eyd-h@olivant.fo tlf. 724334
Inga Dam ingaprestur@hotmail.com tlf.237336
Eydna á Rógvi Simonsen eas@banknordik.fo tlf. 230353
Agnar Nielsen tlf. 223620
Napoleon Klein tlf. 221505
Anita Wilhelmsen anita@vestpack.fo tlf. 236106
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
GjaldsSkipanin
Við GjaldSkipanini kanst tú halda skil á tínum rokningum, so tær altíð verða goldnar rættstundis. Við sjálvvirkandi gjaldi slepst undan áminningargjøldum, og tænastan er harumframt ókeypis.
Soleiðis skrásetir tú rokningar í GjaldSkipanini
Tú kanst tekna rokningar til sjálvvirkandi GjaldSkipanina í Netbankanum ella við at seta teg í samband við okkum. Tú kanst t.d. tekna tryggingargjald, kringvarpsgjald, haldaragjøld og mangt annað til GjaldSkipanina.
Gjaldsyvirlit
Eitt yvirlit við øllum rokningum, ið skulu gjaldast komandi mánaðin, sæst í Netbankanum. Sostatt er ómakaleyst at hava yvirlit yvir tíni fíggjarviðurskifti, tá tú brúkar GjaldSkipanina. Gjaldsyvirlitið er eisini tín trygd fyri, at rætta upphæddin altíð verður goldin.
Spurningar og svar um GjaldsSkipanina
Hvussu tekni eg meg til GjaldsSkipanina?
Hvar síggi eg mítt GjaldsSkipan yvirlit?
Tú hevur tveir møguleikar:
- Tú sært eitt yvirlit yvir allar tínar GjaldSkipan avtalur í Netbankanum.
Innrita í Netbankan – trýst á GjaldSkipan.
- Til ber eisini at síggja eitt yvirlit yvir allar upphæddir, ið eru trektar á yvirlitinum, ið verður sent við postinum ella inni á Netbankanum – Kontur og gjaldingar – Skjalagoymsla – vís.


text:
Á jólum plaga vit at siga, at nú skal friður valda á jørð. Sama sigur pávin í prædiku til allan heimin úr Pæturskirkjuni í Róm.
Í nýggjárstalum plaga ríkisleiðarar at halda seg til sama ynski um frið á jørð. Øðrvísi er í Norðurkorea.
Í nýggjárstalu segði ríkisleiðarin, Kim Jong Un, at tey eiga kjarnorkuvápn, sum eru klár at brúka, nær tað skal vera.
Tað sigur altjóða tíðindastovan Reuters í enskari grein.
Amerikanski forsetin, Donald Trump, svarar beinanvegin aftur á Twitter og í CNN. Hann sigur seg eiga størri og fleiri kjarnorkubumbur enn Norðurkorea, sum byrjaði trætumálið.
Føroyski journalisturin, Ingi Samuelsen, tekur saman um hetta trætumál á Portalinum. Hann kemur til ein heilt aðra niðurstøðu, enn ríkisleiðararnir í USA og í Norðurkorea.
Bretska sjónvarpið, BBC, sigur, at nú fer Norðurkorea at opna eina hot line til Suðurkorea. Orsøkin eru olympisku vetrarleikirnir.
Uppgávur:
Leita á heimasíðuni hjá Kringvarpinum og finn nýggjastu tíðindi um Norðurkorea.
Metið um tíðindini og takið støðu til, um innihaldið bara er eitt týdningarleyst trætumál millum stríðandi partar.
Tak eisini støðu til, hvussu útlitini fyri friði í heiminum eru, um Norðurkorea og USA sleppa at gera sum tey vilja?
Kjak í flokkinum:
Kunnu ítróttatiltøk skapa frið í heiminum?
Kenna tit felagsskapir, ið hava frið sum evni og endamál í teirra altjóða virksemi?
Norðurkoreanski einaræðisharrin, Kim Jong-un, sum er føddur í 1983 ella 1984, og hevur arvað ríkið frá pápanum, er yndisevni hjá skemtiteknarum í vesturheiminum. Her er tað norski blaðteknarin, Roar Hagen, ið hevur teknað Kim Jong-un á skíum millum kjarnorkumerki í olympiska vetrarbýnum í Suðurkorea. Tekningin stóð í norsku avísini VG (Verdens Gang)


text:
Steypakappingin á skránni
Ímorgin, á sjálvum flaggdegnum kl. 15.00 skal B68 aftur í eldin tá HB kemur á vitjan. Uttan iva ein torførur dystur hjá B68, tí HB leikar í Betri deildini, har tað eisini gongur væl hjá teimum júst nú. Teir hava m.a. vunnið á bæði NSÍ og Víkingi. HB er eisini tað liðið, sum hevur vunnið steypakappingina oftast, men hesi seinastu nógvu árini, hevur tað kortini verið fleiri ár ímillum at HB vinnur.
B68 hevur ikki nógvar tradisjónir í steypakappingini, har frægasta úrslitið var í 1995, tá B68 var í síni einastu finalu yvirhøvur. Ta ferðina var mótstøðuliðið eisini HB, sum vann dystin 3-1. Men hóast HB er eina deild omanfyri B68, kann alt henda í einum steypadysti, har vit eisini fáa at síggja hvar B68 liðið liggur í forhold til HB.
Vónandi vera tað eisini fleiri B68 fjepparar, sum møta upp at heppa á teir Reyðu.
Koyr á B68


text:
Ein bóndi í oynni Stóru Dímun var burtur í haga ein dagin. Sum hann gekk, talaði eitt og bað hann geva sær ull til einar vøttir. Hann svaraði ja; men einki livandi hann sá, ið hvussu hann leit rundan um seg. Dagin eftir fór hann aftur burt í haga og legði ullina har, sum hann hevði hoyrt røddina. Tá ið hann kom aftur, var ullin burtur. Nakra tíð eftir var bóndin á útiróðri; ódnarveður brast á, og menninir komu í havsneyð. Sum teir stríðast við at rógva til lands, hoyrist eitt at rópa: “Vattavinur mín! legg eystur um oynna, tí vestanfyri er óført!” Tað vanliga lendiplássið í Dímun, “á Gjónni” kallað, er vestantil á oynni, men eitt annað lendipláss er eystanfyri, sum eitur Barmur. Bóndin gjørdi, sum henda sama røddin segði, og kom fram.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Á blogginum nú ein dagin rósti eg bólkinum Haim fyri seriuna
í videolagnum til lagið If I Could Change Your Mind. Og nú er ein onnur seria á skránni á Olsen Olsen. Vit báðar fylgja við í Girls
, og parturin Beach House
í sesong 3 var ótrúliga góður. Eitt, sum gjørdi henda partin serligan, var tá tær fýra vinkonurnar læra seg eina seriu
og framføra hana.
Nú ein dagin datt eg framvið eitt video, har koreografurin handan seriuna fer ígjøgnum allar rørslurnar, so til ber at læra seg dansin. Hvør veit, kanska verður hetta tær nýggju 'Saturday Night Fever'-moves. Hetta er í hvørfall stuttligt at hyggja at


text:
Frisland
Frisland, eisini kallað Frischlant, Friesland, Freezeland, Frislandia ella Fixland, er ein oyggj, sum var at síggja á flest øllum kortum av norðuratlashavinum frá uml 1560 til 1660. Tað varð hildið at liggja sunnanfyri Ísland, vestanfyri Føroyar.
Frá 1560 og fram til 1800 talið, vóru tað fleiri, ið leitaðu eftir Frislandi. Í hesum samanhangi vóru lond sum Ísland, Skotland, Suðurgrønland og Føroyar hildin at verða Frisland, hóast tey øll vóru at síggja á flestu av teimum somu kortunum. Tó sæst Føroyar ikki á kortinum hjá Nicolo Zeno frá 1558, har sæst Friesland sunnanfyri Ísland, á leið har ið Føroyar eru. Summir granskarar hava havt tað ástøði, at Friesland á kortinum var Suðuroy, har ið sagnir jú eisini siga frá at frísar búðu, teir søgdust búgva í Akrabergi, eystanfyri Sumba.[1] Sumbingar kvøða Frísakvæðið, sum Poul F. Joensen hevur yrkt útfrá søgnini.[2] Frá gomlum tíðum hevur eisini Frísa vísa verið kend ogkvøðin í Føroyum.[3]
Frisland hevði nágreiniligar lýsingar av bæði íbúgvunum, ið skuldu eitast fyri at búgva har, og av staðarnøvnum í landinum. Bæði útsjónd og hvat teir tókust við, var væl lýst.[4]


text:
At hava góðar týðarar hevur alstóran týdning fyri eitt so lítið máløki sum føroyskt er. Vit hava nógvar dugnaligar týðarar í Føroyum, sum týða bøkur úr øðrum málum til føroyskt. Hetta er samleikaskapandi og tjóðarbyggjandi, og eigur at fáa størri virðing, enn nú er. Vit hava í Føroyum ikki so mangar virðislønir. Tann virðislønin, sum […]
Nógv verður gjørt burturúr fyri at koma framat so mongum lesarum sum gjørligt. Eitt er at geva út eitt skaldskaparrit sum Vencil, eitt annað er at fáa boðini so langt út í verðina sum gjørligt. Higartil hava søgur, yrkingar og ritroyndir eftir 150 rithøvundar úr 22 londum staðið í Vencli, 32 týðarar hava týtt søgur […]
Myndir frá bókmentatiltakinum, sum var á Bókasavninum við Løkin fríggjakvøldið 25. oktober í sambandi við mentanarvikuna í Runavík. Kjartan Hansen debuteraði í Vencli í Vencli nr. 2/2007, og hann hevur síðan tá havt bæði yrkingar og stuttsøgur í Vencli. Kjartan gjørdist vinnari, tá ið fyrsta føroyameistaraheitið í Poetry Slam varð hildið í 2010. Vit hava […]
Í sambandi við mentanarvikuna í Runavík, skipa Vencil og Bókasavnið við Løkin fyri bókmentatiltaki á bókasavninum fríggjakvøldið 25. oktober kl. 19-21. Á skránni verður upplestur og tónleikur, og ætlandi fer bókasavnið eisini at stovna lesiring hetta kvøldið. Tey sum fara at lesa upp, hava øll havt tekstir við í tíðarritinum Vencli, síðan fyrsta nummarið varð […]


text:
Meginlandarák
Ómetaligir máttir inni í jørðini gera, at meginparturin av jarðarskorpuni aldri er í frið. Meginlondini flyta seg á ovurstórum plátum. Hetta verður nevnt meginlandarák. Atvoldin til rørsluna ella rákið er, at tilfarið inni í jørðini er ógvuliga heitt og partvíst flótandi. Heita tilfarið trýstir upp undir køldu, hørðu jarðarskorpuna og trýstir á pláturnar, so at tær flyta seg. Meginlondini førka seg um ein sentimetur um árið, tað dragnar ímillum summi lond, dregur saman ímillum onnur, og summi aka fram við hvør øðrum. Har tað hendir, verður landslagið broytt, til dømis verða nýggj fjøll til.
Jarðarskorpan er sett saman av ógvuliga stórum plátum, sum fella saman sum putlispæl. Pláturnar hava í milliónir ár flutt seg og gera tað enn við øgiligari ávirkan á jarðarflatan. Pláturnar reka í ávísar ættir. Meðan tær flyta seg, broyta tær skap og stødd - Hetta varir milliónir ár. Markið, har plátur koma saman, verður nevnt umskaring. Jarðskjálvtar og eldgos eru av og á, og fjøll rísa, tá ið plátur reka hvør móti aðrari.
Klettafjøll í Norðuramerika vórðu til, tá ið tvær plátur stoyttu saman, og stóri Rivudalur í Afrika er vorðin til við tað, at Afrikaplátan er um at skrædna í tvíningar. Eldgos og jarðskjálvtar minna okkum á, at pláturnar alsamt reka. Rivur verða í jørðini, tá ið tvær plátur fara hvør frá aðrari, og grótbræðing spríkir upp úr kápuni og fyllir rivuna. Á Tingvøllum í Íslandi er long riva í jørðini, tí at Norðuramerikapláta og Evrásiapláta reka hvør frá aðrari. Er hetta á havbotninum, verður ein fjallaryggur á botni, við djúpum dali eftir miðjuni, soleiðis var Atlantsryggur til. Tað hægsta á hesum ryggjum kemur stundum upp úr sjónim. Ísland er soleiðis vorðið til. Ganga plátur sundur uppi á landi, verður djúpur klyvdalur, við brøttum líðum.


text:
Eftirútbúgvingartilboð
Linjugreinalestur fyri námsfrøðingar og lærarar skúlaárið 2018-2019
Lestrarárið 2018 – 2019 verða linjugreinar bjóðaðar sum eftirútbúgvingartilboð til lærarar og námsfrøðingar. Undirvísingin fer fram saman við lesandi á Námsvísindadeildini, og undirvíst verður vanliga tveir – í einstøkum føri tríggjar - dagar um vikuna á 6 tímar.
Linjugreinarnar, sum telja millum 30 og 45 ECTS, eru vanliga býttar upp skeið, og møguleiki er at taka eitt ella fleiri av teimum skeiðum sum linjugreinarnar eru settar saman av. Øll eftirútbúgvingarskeið verða ECTS-mett. Luttøka í eftirútbúgvingartilboðunum kann tó verða avmarkað vegna plásstrot. Kostnaðurin fyri hetta slag av eftirútbúgving er kr. 200 pr. ECTS.
Lestrarárið 2018-2019 verða hesar linjugreinar bjóðaðar sum eftirútbúgving:
Fyri lærarar:
- Enskt, Danskt, Tónleikur, Smíð, Samfelagsfrøði og søgudidaktikkur, Lívfrøði, Støddfrøði
Fyri námsfrøðingar:
- Smábarnafrøði, Heilsa, kroppur og rørsla, Kreativt námsfrøðiligt virksemi
Fyri lærarar og námsfrøðingar:
- Skúlabúgving/innskúling, sernámsfrøði
Umsóknarfreist er 6. apríl 2018
Umsóknarblað fæst HER


text:
SAVNSGULL -føroyskur filmur í Atlantis
Tá skiparin á línuskipinum Norðoyingi, svam á Flemis Kap.
Á Norðoyastevnu fari eg at vísa ein nokk so langan film, sum er upptykin umborð á línuskipinum Norðoyingi og umborð á Norðalduni.
Filmirnir eru frá tí tíðini, tá Andras hjá Stellu Pól var skipari á fyrst Norðoyingi, sum kom í 1962, og so á Norðalduni, sum kom í 1969 og fram eftir.
Filmirnir eru tað reina " SAVNGULL ", um nakað er sum kann kallast so.
Í filminum fáa vit eitt sera gott innlit í, hvussu hart sjólívið mangan var, har menn arbeiðu á opnum dekki, bæði í ódn og logn.
Andras var av raskastu monnum, ógvuliga fiskiligur, hann mundi verða tann fyrsti skiparin, sum kláraði at fiska 3 ferðir upp í skipið eftir einum sumri. Tað eru rættuliga nógvir føroyingar, sum hava siglt saman við Andras hjá Stellu Pól, og har hava fingið eina sera góða inntøku tey áðrini.
Andras var av djarvastu monnum, í filminum skulu vit eisini síggja, tá Andras svam á Flemis Kap, hann svam frá Norðoyingi og yvir til Stellu Karini, sum Grímur Rasmusen var skipari á. Teinurin hann svam mundi verða umleið 100 metrar, og tá vóru eygu í monnum. Eftir at hava verið og vitja umborð á Stellu Karinu, svam hann yvir aftur á Norðoying.
Filmurin verður vístur :
Hóskvøldi kl. 20.00
Fríggjakvøldi kl. 20.00
Sunnukvøldi kl. 20.00
Atgongumerkir skulu keypast á heimasíðuni hjá Atlantis www.atlantis.fo


text:
Nr. 68 29. mai 2017
Løgtingslóg um fjórða útbjóðingarumfar til leiting eftir og framleiðslu av kolvetnum
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Lógin ásetir samsvarandi § 7, stk. 2 í løgtingslóg nr. 31 frá 16. mars 1998 um kolvetnisvirksemi, hvørji øki verða bjóðað út og almennu treytirnar, ið setast skulu í fjórða útbjóðingarumfari til leiting eftir og framleiðslu av kolvetnum.
§ 2. Økini, sum verða boðin út í 4. útbjóðingarumfari, eru hesir teigar og partteigar á landgrunninum:
1) 6004/1-9, 11-13, 16-17;
2) 6005/1-25;
3) 6103/1-9, 11-13, 16-17, 21, 25;
4) 6104/1-30;
5) 6105/3-5, 8-10, 13-15, 17-20, 21-30;
6) 6201/1-2, 6;
7) 6202/4-18, 21-22, 26;
8) 6203/10-30;
9) 6204/11-30;
10) 6205/14-15, 19-20, 24-25, 29-30;
11) 6301/26-28;
Stk. 2. Útboðsøkið sæst á kortinum, ið er hjálagt sum skjal 1.
§ 3. Landsstýrismaðurin veitir sambært § 6 í løgtingslógini um kolvetnisvirksemi loyvi til leiting eftir og framleiðslu av kolvetnum. Almennu treytirnar, sum setast skulu, eru í standardloyvinum, ið er hjálagt sum skjal 2.
§ 4. Henda løgtingslóg kemur í gildi dagin eftir, at hon er kunngjørd.
Í Tinganesi, 29. mai 2017
Aksel V. Johannesen (sign.)
løgmaður
Lm. nr. 72/2016
Skjal 1
Fjórða útbjóðingarumfar
Kort yvir økið fyri fjórða útbjóðingarumfar
Skjal 2
STANDARDLOYVI
til
leiting eftir og framleiðslu av kolvetnum
FJÓRÐA ÚTBJÓÐINGARUMFAR
Jarðfeingi
Sambært § 6 í løgtingslóg nr. 31 frá 16. mars 1998 um kolvetnisvirksemi og grundað á upplýsingar í umsókn felaganna, dagfest [.....] og á aðrar upplýsingar, veitir landsstýrismaðurin ("landsstýrismaðurin") hervið loyvi til leiting eftir og framleiðslu av kolvetnum í økinum, sum verður ávíst í § 2 ("loyvið"), til niðanfyri nevnda felag ella niðanfyri nevndu feløg saman ("loyvishavari"):
Felag: ........................................................................................
Skrás. nr.: ................................... Heimstaður: ......................................................
Lutur: ..... %
Felag: ........................................................................................
Skrás. nr.: ................................... Heimstaður: ......................................................
Lutur: ..... %
Felag: ........................................................................................
Skrás. nr.: ................................... Heimstaður: ......................................................
Lutur: ..... %
Fyri loyvið galda hesar treytir:
§ 1
Í hesum loyvi skilst við:
Kolvetni: jarðolja, dropagass, jarðgass og onnur kolvetni, sum náttúrliga eru í undirgrundini, og sum kunnu framleiðast flótandi ella í luftlíki.
Kolvetnisfundur ella fundur: Ein samføst ífylla av kolvetnum í undirgrundini. Landsstýrismaðurin ger í ivaføri av, hvat ið metast skal sum kolvetnisfundur.
§ 2
Loyvið er galdandi fyri økið, ið er ávíst á hjálagda korti, við teimum í fylgiskjali 1 nevndu hornakrosstølum og teigum.
Stk. 2. Nýtta kross- og teigaskipanin byggir á landafrøðilig longdar- og breiddarstig sambært European Terrestrial Reference System 1989 (ETRS89). Hvør stigpuntur verður skilmarkaður í samsvari við krosstølini fyri landsynningshornið á puntinum, t.d. 6105 (610N, 050V). Stigpuntarnir eru hvør sær skiftir sundur í 30 teigar, hvørs mát eru 12 longdarminuttir og 10 breiddarminuttir. Teigarnir eru talmerktir frá 1 til 30 byrjandi í útnyrðingshorninum á hvørjum stigpunti, t.d. 6103/1.
§ 3
Loyvið gevur á tí í § 2 tilskilaða økinum loyvishavaranum einkarætt til leiting eftir og framleiðslu av teimum kolvetnum, sum verða nevnd í § 1. Undantikin eru kolvetni, sum verða vunnin burturúr, tá kol, leirgrýti, ið innihalda lívrunnin evni, ella onnur legugrýti í undirgrundini koma undir niðurbrótandi dropadríving ella aðra líka viðgerð.
Stk. 2. Loyvið forðar ikki fyri, at landsstýrismaðurin, á økinum, sum loyvið fevnir um, loyvir øðrum enn loyvishavaranum (i) at gera forkanningar við atliti at leiting eftir og framleiðslu av kolvetnum í undirgrundini, (ii) at leita eftir og framleiða onnur ráevni enn tey, ið eru fevnd av hesum loyvi, (iii) at leggja og reka rørleiðingsskipanir at brúka í virksemi, fevnt av lóg um kolvetnisvirksemi, (iv) at nýta undirgrundina til goymslu ella onnur endamál enn framleiðslu, umframt (v) at gera vísindaligar kanningar. Loyvishavarin skal leggja seg eftir at tryggja, at virksemi hansara sambært hesum loyvi ikki í óneyðugan mun forðar fyri virksemi av tí slagi, ið verður nevnt í 1. pkt., og leiting eftir og framleiðslu av kolvetnum sambært øðrum loyvum, og Jarðfeingi skal leggja seg eftir at tryggja, at virksemi av tí slagi, ið verður nevnt í 1. pkt., og virksemi hjá loyvishavarum sambært øðrum loyvum, ikki í óneyðugan mun forðar fyri virksemi, ið loyvishavarin fer undir sambært hesum loyvi.
Stk. 4. Loyvishavarin skal leggja seg eftir at samskipa og um neyðugt tillaga virksemi sítt við tann fiskiskap, ið vanliga fer fram á økinum. Til at røkka hesum endamáli skal loyvishavarin í góðari tíð, áðrenn farið verður undir seismiskar upptøkur ella aðrar kanningar, lata Jarðfeingi eina nágreiniliga arbeiðsætlan til góðkenningar.
Stk. 5. Rakar loyvishavarin við onnur ráevni enn tey, ið eru fevnd av hesum loyvi, hevur hann skyldu til at boða Jarðfeingi frá hesum.
Stk. 6. Verða sum neyðugur liður í kolvetnisframleiðslu samstundis framleidd onnur ráevni, gerast hesi ogn loyvishavarans, uttan so, at tey eru annansmans ogn. Landsstýrismaðurin skilar sær rætt til at seta loyvishavaranum serligar treytir hesum viðvíkjandi, herundir rindan av serligum avgjaldi, um tílík framleiðsla fær fíggjarligan týdning.
§ 4
Loyvisskeiðið og arbeiðsskrá eru ásett í fylgiskjali 2. Loyvishavarin skal í loyvisskeiðinum gera tær kanningar og annað arbeiði, sum er ásett í fylgiskjali 2.
Stk. 2. Rakar loyvishavarin við kolvetni, skal hetta beinanvegin verða fráboðað Jarðfeingi. Ikki seinni enn 8 mánaðir eftir, at boringin, sum hevði oljufundin við sær, er liðug, skal frágreiðing um oljufundin verða løgd fram, umframt ein metingarætlan fyri tað arbeiðið, sum sambært góðari venju í oljuvinnuni í Norðsjóvarlondunum er neyðugt til tess at staðfesta, um ein kolvetnisfundur er ávístur undir slíkum umstøðum, at framleiðsla er tøkniliga gjørlig og eftir øllum líkindum at døma kann metast at vera lønandi. Metingarætlanin skal innihalda eina tíðarætlan og eina skrá, sum miða ímóti, at neyðuga grundarlagið fyri at leggja fram váttan eftir § 5, stk. 2, skal vera fingið til vega ikki seinni enn 4 mánaðir innan leitingarskeiðið sambært § x, stk. x, jvb. fylgiskjal 2, er runnið, ella í einari av landsstýrismanninum sambært § 8, stk. 1 í lóg um kolvetnisvirksemi játtaðari leinging av leitingarskeiðinum. Metingarætlanin skal góðkennast av Jarðfeingi.
§ 5
Leingjan av loyvinum eftir § 8, stk. 2 í lóg um kolvetnisvirksemi við atliti at framleiðslu verður játtað av landsstýrismanninum fyri tað eftir stk. 3 avmarkaða økið í upp til 30 ár frá tí degi, leingingin er játtað. Leinging kann verða játtað fyri eitt ella fleiri øki fyri seg.
Stk. 2. Leingjan av loyvinum, sum víst verður til í stk. 1, er treytað av, at loyvishavarin hevur lokið allar sínar skyldur og hevur víst á ein rakstrarverdan kolvetnisfund, og harumframt treytað av, at umsókn um leinging av loyvinum verður send inn í seinasta lagi 4 mánaðir innan tíðarskeiðið í § x, stk. x, jvb. fylgiskjal 2, er runnið. Í umsóknini skal vera váttan um, at kolvetnisfundur er ávístur undir slíkum umstøðum, at framleiðsla er tøkniliga møgulig og eftir øllum líkindum má metast at vera lønandi, og at loyvishavarin ætlar sær undir tílíka framleiðslu. Økið, sum loyvishavarin søkir um leinging fyri, skal harumframt vera avmarkað í umsóknini. Á hesum øki skal loyvishavarin frámerkja økið, har tað verður mett, at kolvetnisfundurin ella kolvetnisfundirnir liggja. Hjáløgd umsóknini skal vera frágreiðing, sum skjalprógvar tær metingar av fundinum, sum váttanin er grundað á. Í frágreiðingini skulu vera lýsingar av og metingar um fundin ella fundirnar av jarðfrøðiligum og jarðgoymslutøkniligum slagi, umframt ein frágreiðing um framleiðslutøkniligu og fíggjarligu metingarnar, sum váttan loyvishavarans er grundað á.
Stk. 3. Landsstýrismaðurin avmarkar økið ella økini, sum loyvið verður longt fyri við atliti at framleiðslu. Avmarkingin verður markað við landafrøðiligum krosstølum og við dýpd. Avmarkaða økið skal eisini fevna um eina avmarking av tí ávísta kolvetnisfundinum ella ávístu kolvetnisfundunum í tann mun, sum landsstýrismaðurin metir, at loyvishavarin hevur skjalprógvað støddina av hesum í sambandi við umsókn sína um leinging av loyvinum. Økið skal í minsta lagi metast at røkka so langt niður, sum borað er, og skal undir øllum umstøðum fevna um allar kolvetnisfundir, sum loyvið verður longt fyri. Er tað eftir umstøðunum neyðugt, kann avmarkaða økið fevna um fleiri fundir. Ber tað ikki til at staðfesta støddina á fundinum við stórari vissu, skal landsstýrismaðurin hava fyrilit fyri hesum, tá avgerð verður tikin um støddina av einum møguligum eykaøki undir loyvinum, og tá avgerð verður tikin um dýpdaravmarkingarnar.
Stk. 4. Tey øki, har loyvishavarin letur rættin til at leita eftir og framleiða kolvetni frá sær, og tey øki, har hesin rættur verður varðveittur sambært § 4, stk. 1, og øki, sum leinging verður veitt fyri eftir stk. 1, skulu vera samheil og avmarkað við longdar- og breiddarstigum víst við heilum stigminuttum.
§ 6
Leingjan av loyvinum sambært § 5 er treytað av, at loyvishavarin, innan eina freist, sum verður ásett av landsstýrismanninum í sambandi við leingingina, letur landsstýrismanninum eina ætlan fyri útbygging og rakstur av tí frámerkta kolvetnisfundinum ella teimum frámerktu kolvetnisfundunum (leiðbyggiætlan), sum landsstýrismaðurin kann góðkenna sambært § 15, stk. 2 í lóg um kolvetnisvirksemi, og er harumframt treytað av, at loyvishavarin setur framleiðslu í verk til ta tíð, ið er ásett í sambandi við góðkenningina.
Stk. 2. Landsstýrismaðurin kann áseta nærri reglur um innihald og tilevning av umsókn eftir § 15 í lóg um kolvetnisvirksemi, og um tær upplýsingar, sum skulu sendast inn saman við umsóknini ella eftir, at umsóknin er latin inn.
§ 7
Loyvishavarin rindar hvønn loyvisdag, sí stk. 3, eitt árligt gjald roknað eftir víddini á loyvisøkinum. Hetta víddar- og umhvørvisgjald verður ikki kravt fyri kolvetnisfundir í framleiðslu, sum eru avmarkaðir eftir § 5, stk. 3. Tá støddin á økinum verður roknað út, verður talið rundað upp til næsta heila km2.
Stk. 2. Víddar- og umhvørvisgjaldið er:
1. – 6. gjald (1. - 6. loyvisár) Kr. 750 pr. km2
7. gjald Kr.1.250 pr. km2
8. gjald Kr. 1.750 pr. km2
9. gjald Kr. 2.500 pr. km2
10. gjald Kr. 3.750 pr. km2
11. gjald Kr. 5.250 pr. km2
12. gjald Kr. 7.750 pr. km2
13. gjald Kr. 11.250 pr. km2
14. gjald Kr. 17.250 pr. km2
15. gjald Kr. 26.250 pr. km2
16. og fylgjandi gjøld Kr. 39.250 pr. km2
Stk. 3. Víddar- og umhvørvisgjaldið fyri hvørt loyvisár fyri økið, ið er fevnt av loyvinum, verður goldið móti rokning frammanundan hvønn loyvisdag, sum er tann dagurin í tí mánaði, tá hetta loyvi er dagfest og veitt. Verður goldið ov seint skal loyvishavarin gjalda ársrentu, ið samsvarar við ta til hvørja tíð av Danska tjóðbankanum ásettu almennu diskonto + 6% frá tí degi, víddargjaldið er fallið til gjaldingar og til dagin, tá goldið verður.
Stk. 4. Av gjaldinum verða 250 kr. fyri hvønn ferkilometur at nýta til kravdar umhvørvisárinsmetingar viðvíkjandi kolvetnisvirksemi. Jarðfeingi umsitur peningin og ger í samráð við aðrar viðkomandi myndugleikar og vinnuna av, hvussu peningurin verður nýttur.
§ 8
Loyvishavarin skal rinda framleiðslugjald, sum verður roknað og goldið sambært § 8, stk. 2 - 4 og §§ 9 og 10. Framleiðslugjaldið skal gjaldast í donskum krónum.
Stk. 2. Framleiðslugjaldið fyri kolvetni skal roknast grundað á nøgdina av kolvetnum, sum verða framleidd hvønn ársfjórðing (1. januar - 31. mars; 1. apríl - 30. juni; 1. juli - 30. september; og 1. oktober - 31. desember) í hvørjum álmanakkaári. Øll framleidd kolvetni, íroknað kolvetni, ið verða nýtt í framleiðsluvirkseminum, skulu takast við, tá uppgerð verður gjørd um nøgdirnar av kolvetnum, sum framleiðslugjald skal rindast av. Einkisverdar nøgdir av kolvetnum, sum fara fyri skeytið og nøgdir, sum verða sprændar inn aftur í jarðgoymsluna uttan at fara um staðið, har nøgdirnar verða mátaðar, verða ikki tiknar við, tá framleiðslugjaldið verður roknað, men víst skal verða á tílíkar nøgdir í uppgerðini til Jarðfeingi.
Stk. 3. Framleiðslugjaldið er tvey prosent (2 %) av framleiðsluvirðinum, sum verður ásett sambært ásetingunum í hesum loyvi.
Stk. 4. Ger landsstýrismaðurin av, at framleiðslugjaldið heilt ella lutvíst skal verða goldið við kolvetnum, skal hann, hvørja ferð tílík avgerð verður tikin, skrivliga boða loyvishavaranum frá hesum. Innan 60 dagar eftir, at fráboðanin er dagfest, skulu landsstýrismaðurin og loyvishavarin semjast um grundarlag, stað og mátingarmannagongd undir áseting av tílíkum gjaldi við kolvetnum og tess avhending. Hetta skal vera samsvarandi galdandi grundreglum í hesum loyvi og øðrum vanligum grundreglum um rindan av framleiðslugjaldi við kolvetnum, sum landsstýrismaðurin tekur undir við. Avgerð landsstýrismansins um at taka við framleiðslugjaldi við kolvetnum skal á ongan hátt ávirka leypandi framleiðslugjøld inntil tann dagin, rindan av framleiðslugjaldi við kolvetnum byrjar. Ei heldur skal rindan av framleiðslugjaldi við kolvetnum bera í sær, at landsstýrismaðurin fær nakrar útreiðslur av kolvetnisframleiðsluni uttan tær, ið kunnu koma í eftir, at framleiðslugjald við kolvetnum er avhandað honum.
§ 9
Framleiðslugjald eftir § 8, stk. 3 verður kravt av virðinum av teimum nøgdum av kolvetnum, sum gjaldið verður lagt á hvønn ársfjórðing. Virðið av kolvetnunum, sum framleiðslugjald skal rindast av, verður ásett sambært stk. 2 - 6.
Stk. 2. Virðismetingin av framleiddu kolvetnunum skal grundast á virðið á hesum støðum:
a) Um framleiddu kolvetnini verða førd í land við skipi: Virðið á móttøkustøðini á landi, í havn ella á øðrum uppskipingarstaði, har kolvetnini fyrstu ferð verða førd í land, uttan frádráttir fyri flutnings-, viðgerðar- ella annan kostnað, sum er íkomin innan hetta stað.
b) Um framleiddu kolvetnini verða førd í land ígjøgnum rørleiðing: Virðið á tí staðnum, har kolvetnini eru førd í land á einari móttøkustøð ella øðrum staði á landi ígjøgnum rørleiðingina uttan frádrátt fyri flutningskostnað til hetta stað.
c) Verða framleiddu kolvetnini ikki flutt sum nevnt í a) og b) omanfyri, ásetir landsstýrismaðurin í sambandi við góðkenningina av framleiðsluni, á hvørjum staði virðismetingin av kolvetnunum skal grundast.
Stk. 3. Tær nøgdir av kolvetnum, sum eru framleiddar í tí ársfjórðingi, sum talan er um, og sum innan uppgerð eftir § 10, stk. 1 skal verða latin inn, eru seldar óheftum keypara sambært bindandi sølusáttmála uttan frammanundan at vera reinsaðar ella á annan hátt munandi viðgjørdar, skulu verða virðismettar til søluprísin sambært hesum sáttmála, um kolvetnini skulu avhendast keyparanum á tí staði, har virðismetingin av kolvetnunum verður grundað sambært stk. 2.
Stk. 4. Metir landsstýrismaðurin, at søluprísurin á kolvetnum, sum loyvishavarin hevur gjørt avtalu um, ikki samsvarar við tann prís, sum loyvishavarin kundi fingið, um selt varð til óheftan keypara á fría marknaðinum, ásetir landsstýrismaðurin virðið á nøgdini, sum talan er um. Tá landsstýrismaðurin metir um virðið skal hann nýta virðini ásett sambært stk. 3 fyri ársfjórðingin, ið talan er um, fyri samsvarandi kolvetni seld óheftum keyparum, treytað av, at landsstýrismaðurin metir, at tílíkar sølur kunnu metast at umboða prísleguna. Annars skal virðismetingin grundast á prísir, sum í tíðarskeiðinum, talan er um, eru fingnir við sølu av kolvetnum av samsvarandi slagi og góðsku á fría marknaðinum í Evropa millum óheftar keyparar og seljarar.
Stk. 5. Virðið á framleiddum kolvetnum, sum ikki eru seld óheftum keypara innan dagin, ið er nevndur í stk. 3, 1. pkt., skal ásetast av landsstýrismanninum samsvarandi reglunum í stk. 4.
Stk. 6. Er normprísur fyri framleidd kolvetni ásettur sambært reglunum í løgtingslóg nr. 26 frá 21. apríl 1999 um at skatta inntøkur av kolvetnisvirksemi, skal virðismetingin av kolvetnunum altíð verða grundað á hendan normprís, uttan mun til ásetingar í hesum loyvi.
Stk. 7. Eru upplýsingar, sum skulu nýtast til at rokna framleiðslugjaldið, ikki endaliga kendar, tá uppgerðin um framleiðslugjald skal latast inn, skal ein fyribilsuppgerð latast inn samsvarandi ásetingunum í § 10. Fyribilsuppgerðin skal verða gjørd soleiðis, at hon í mest møguligan mun vísir endaligu skylduna at rinda framleiðslugjald fyri ársfjórðingin, talan er um. Landsstýrismaðurin kann áseta nærri reglur fyri tær grundreglur, sum skulu lúkast í fyribilsuppgerðum.
§ 10
Framleiðslugjaldið skal verða gjørt upp fyri hvønn ársfjórðing. Ikki seinni enn 30 dagar eftir hvønn ársfjórðing skal loyvishavarin lata landsstýrismanninum uppgerð av framleiðslugjaldinum fyri tann ársfjórðing, talan er um. Í førum, sum eru fevnd av § 9, stk. 7 skal ein fyribils útrokning av framleiðslugjaldinum vera í uppgerðini, í samsvar við leiðreglurnar í hesi grein.
Stk. 2. Loyvishavarin skal saman við uppgerðini lata Jarðfeingi allar upplýsingar, sum hava týdning fyri útrokningina av framleiðslugjaldinum. Upplýsingar skulu millum annað latast inn um allar framleiddar nøgdir, og vísast skal á góðsku, slag og tjúkd av løgi, og brennivirðið og kromatografiska greining fyri kolvetni í luftlíki. Greiðast skal harumframt frá søluni av framleiddu nøgdunum, herundir prístreytum, avhending og øllum øðrum treytum hesum viðvíkjandi, sum eru avtalaðar við einstøku keypararnar fyri einstøku sølurnar, og frá øllum øðrum serligum viðurskiftum, sum kunnu hava havt ávirkan á hesar treytir. Landsstýrismaðurin kann áseta nærri reglur um at lata upplýsingar inn og kann krevja eyka upplýsingar í einstøkum førum.
Stk. 3. Er endalig ella fyribils uppgerð ikki latin rættstundis inn sambært stk. 1, ella eru upplýsingar, sum skulu latast inn sambært stk. 2, ikki latnar innan eina av landsstýrismanninum ásetta freist, ásetir landsstýrismaðurin framleiðslugjaldið. Er uppgerð ikki gjørd sambært teimum galdandi reglunum, og er uppgerðin ikki rættað innan eina av landsstýrismanninum ásetta freist, ásetir landsstýrismaðurin framleiðslugjaldið. Ásetir landsstýrismaðurin framleiðslugjaldið, skal hann gera av, um gjaldið skal vera endaligt ella fyribils.
Stk. 4. Er framleiðslugjaldið fyri ein ársfjórðing ásett fyribils skal endalig uppgerð latast inn saman við uppgerðini fyri eftirfylgjandi ársfjórðingin. Verða upplýsingar, sum eru neyðugar til endaligu uppgerðina av framleiðslugjaldinum, verandi ótøkar, ásetir landsstýrismaðurin endaliga framleiðslugjaldið, um upplýsingarnar ikki verða fingnar til vega innan eina freist, sum verður ásett av landsstýrismanninum.
Stk. 5. Framleiðslugjald, sum er fyribils útroknað, og framleiðslugjald, sum er fallið til gjaldingar sambært endaligari uppgerð, skal verða goldið Jarðfeingi innan freistin, sum er ásett fyri at lata inn uppgerð sambært stk. 1, er farin. Er framleiðslugjaldið ásett av landsstýrismanninum sambært stk. 3 ella 4, skal framleiðslugjald, sum er fallið til gjaldingar, gjaldast ikki seinni enn 7 dagar eftir, at loyvishavarin hevur fingið boð frá landsstýrismanninum um upphæddina.
Stk. 6. Verður goldið eftir, at freistin í stk. 1, 2. pkt. fyri at lata inn uppgerð er farin, verður ársrenta kravd, ið samsvarar við ta til hvørja tíð av Danska tjóðbankanum ásettu almennu diskonto + 6% frá tí degi, at framleiðslugjaldið er fallið til gjaldingar og til dagin, tá goldið verður. Ásetir landsstýrismaðurin framleiðslugjaldið sambært stk. 3 ella 4, verður sama renta kravd frá freistini í stk. 1, 2. pkt.
Stk. 7. Er framleiðslugjald goldið grundað á eina fyribils uppgerð, og verður tað staðfest í endaligu uppgerðini, at ov nógv ella ov lítið varð goldið sambært fyribils uppgerðini, skulu fylgjandi reglur galda. Er goldið ov lítið verður ársrenta kravd av muninum millum fyribils ásettu upphæddina og endaliga ásettu upphæddina fyri hvønn ársfjórðing frá degnum, tá fyribils framleiðslugjaldið er goldið og til dagin, tá goldið verður sambært endaligu uppgerðini. Rentulegan skal vera ein árlig renta, ið samsvarar við ta til hvørja tíð av Danska tjóðbankanum ásettu almennu diskonto + 2% frá tí degi, at gjaldið er fallið til gjaldingar og til dagin, tá goldið verður. Er goldið ov nógv, og vísir endaliga uppgerðin tí, at loyvishavarin eigur pening til góðar, kann loyvishavarin draga ta upphædd, ið er goldin ov nógv, frá, tá framleiðslugjald verður goldið næstu ferð.
§ 11
Loyvishavarin átekur sær at nýta 300.000 DKK fyri hvørt byrjað loyvisár eftir fylgiskjali 2 til verkætlanir av týdningi fyri framtíðar kolvetnisleiting á føroyskum øki, t.e. Sindri. Sama er galdandi, tá loyvið verður longt.
§ 12
Loyvishavarin átekur sær at geva føroyskum fyritøkum veruligar møguleikar fyri, í kapping við aðrar, at fáa høvuðs- og undirverktøkur og fyri at veita vørur og tænastur í sambandi við útinning av virksemi sambært hesum loyvi. Loyvishavarin skal í hesum sambandi fylgja teimum mannagongdum, sum verða ásettar av landsstýrismanninum um at greiða frá virksemi, sum ætlanin er at fara undir sambært hesum loyvi, um at bjóða út arbeiði og um at greiða frá sáttmálaviðurskiftum.
Stk. 2. Loyvishavarin hevur ábyrgdina av, at ásetingarnar eftir stk. 1 verða fylgdar av starvsfólki hansara umframt av verktakarum, undirverktakarum og øllum øðrum, sum arbeiða fyri loyvishavaran í sambandi við útinning av virksemi sambært hesum loyvi.
§ 13
Loyvishavarin átekur sær at geva føroyingum arbeiðsmøguleikar og at leggja seg eftir at geva føroyskum útbúgvingar- og granskingarstovnum og føroyskum vinnulívi møguleikar fyri at luttaka í granskingar- og menningarætlanum, um farið verður undir tílíkar ætlanir í sambandi við virksemi sambært hesum loyvi. Í hesum sambandi skal loyvishavarin fylgja mannagongdum um at lata inn frágreiðingar, sum landsstýrismaðurin kann áseta.
Stk. 2. Loyvishavarin átekur sær at arbeiða fyri og birta uppundir, at avtalur verða gjørdar millum føroysk og útlendsk virki um at byggja upp førleika og tøkniligan kunnleika í føroyska virkinum gjøgnum luttøku hjá føroyska virkinum í veitingum av vørum og tænastum frá útlendska virkinum. Loyvishavarin skal í hesum sambandi fylgja reglum um at lata inn frágreiðingar, sum verða ásettar við heimild í § 33 í lóg um kolvetnisvirksemi.
§ 14
Loyvishavarin skal virka fyri, og bera kostnaðin av at menna føroyskan vinnuførleika eftir leiðreglum, sum landsstýrismaðurin hevur ella fer at áseta. Loyvishavarin átekur sær at nýta 300.000 DKK fyri hvørt byrjað loyvisár eftir fylgiskjali 2 til hetta loyvið. Sama er galdandi, tá loyvið verður longt.
§ 15
Loyvishavarin hevur sambært § 11, stk. 1 í lóg um kolvetnisvirksemi skyldu til at flyta alla útgerð og fólk um føroyskan bryggjukant ella føroyskan flogvøll. Landsstýrismaðurin kann í serligum førum veita undantak frá hesum kravi.
§ 16
Leitingar- og framleiðsluvirksemi loyvishavarans skal ganga úr Føroyum í tann mun, hetta verður ásett sambært stk. 2 og 3.
Stk. 2. Innan 3 mánaðir eftir, at loyvið er veitt, skal loyvishavarin leggja eina ætlan fyri landsstýrismannin til góðkenningar um, hvussu og hvar virksemi loyvishavarans á landi skal skipast í leitingarskeiðinum.
Stk. 3. Ein samsvarandi ætlan fyri framleiðsluskeiðið skal leggjast fyri landsstýrismannin til góðkenningar saman við umsóknini um góðkenning av leiðbyggiætlan sambært § 15, stk. 2 í lóg um kolvetnisvirksemi.
§ 17
Er loyvið veitt fleiri í felag er tað treytað av, at samstarvsavtala (joint operating agreement) verður gjørd um tað av loyvinum fevnda virksemi innan 90 dagar eftir, at loyvið er veitt. Innan 30 dagar eftir, at avtalan er gjørd, skal avtalan leggjast fyri landsstýrismannin, sum innan 90 dagar eftir hetta, kann krevja, at avtalan verður broytt í nærri ásettan mun innan eina av landsstýrismanninum ásetta freist.
Stk. 2. Broyting í, frávik frá ella ískoyti til eina samstarvsavtalu, herundir tilnevning av nýggjum fyristøðufelagi, skal leggjast fyri landsstýrismannin samsvarandi reglunum í stk. 1.
§ 18
Umboð fyri Jarðfeingi hava sambært § 33, stk. 5 í lóg um kolvetnisvirksemi rætt til at taka lut sum eygleiðarar á fundum í samstarvsnevndum, sum verða settar sambært avtaluni, ið nevnd er í § 17.
Stk. 2. Jarðfeingi skal boðast til fundar við somu freist og skal fáa sama tilfar, herímillum fundarfrágreiðingar, sum loyvishavarin fær.
§ 19
Sambært § 33, stk. 4 í lóg um kolvetnisvirksemi liggur tað á eigara ella brúkara av havstøð, eins og teimum, ið virka teirra vegna, at veita starvsfólki eftirlitsmyndugleikans alla neyðuga hjálp í kanningarvirksemi teirra. Harumframt skal loyvishavarin eftir áheitan frá eftirlitsmyndugleikanum syrgja fyri flutningi av umboðum fyri almennar myndugleikar frá tænastustaðnum hjá viðkomandi til og frá støðum, har virksemið, talan er um, verður útint, umframt syrgja fyri uppihaldi. Loyvishavarin ber kostnaðin, sum stendst av hesum.
§ 20
At tryggja innlit í og eftirlit við virksemi loyvishavarans sambært hesum loyvi skal loyvishavarin lata inn allar neyðugar upplýsingar um forkanningar-, leitingar- og framleiðsluvirksemi sítt, umframt um fíggjarligu umstøður sínar, sambært teimum reglum og fyriskipanum, sum til hvørja tíð eru ásettar við heimild í § 30 í lóg um kolvetnisvirksemi.
§ 21
Starvsfólk á Jarðfeingi og í øðrum almennum myndugleikum og persónar, sum arbeiða fyri áðurnevndu myndugleikar sambært avtalu, hava tagnarskyldu sambært § 26 í løgtingslóg um fyrisiting og §§ 152 – 152f í borgaraligu revsilógini viðvíkjandi upplýsingum, royndarlutum og øðrum, sum verður fingið frá loyvishavaranum sambært ásetingum í lóg um kolvetnisvirksemi og í hesum loyvi.
Stk. 2. Royndarlutir og aðrar upplýsingar, sum eru fevndar av § 31 í lóg um kolvetnisvirksemi, eru ogn Føroya lands. Loyvishavarar, ið hava latið inn slíkar royndarlutir og aðrar upplýsingar, hava ikki krav uppá gjald fyri royndarlutir og aðrar upplýsingar, ið føroyskir myndugleikar lata víðari eftir at trúnaðarskeiðið fyri slíkar royndarlutir og upplýsingar er farið.
Stk. 3. Royndarlutir og aðrar upplýsingar, sum eru fevndar av § 31 í lóg um kolvetnisvirksemi, kunnu latast øðrum enn almennum myndugleikum 5 ár eftir, at hesar upplýsingar eru fingnar til vega og hava verið loyvishavaranum tøkar. Gongur loyvið út, gevur loyvishavarin loyvið frá sær, ella verður loyvið heilt ella lutvíst tikið aftur, verður hetta tíðarskeiðið avmarkað til 2 ár fyri upplýsingar, ið viðvíkja tí øki, sum loyvið er farið úr gildi fyri.
Stk. 4. Ásetingarnar í stk. 1 forða ikki fyri, at upplýsingarnar o.a.m. verða latnar víðari, tá:
a) upplýsingar av almennum slagi um leitingar- og framleiðsluviðurskifti verða givnar í sambandi við almennar fráboðanir, ársfrágreiðingar ella líknandi í sambandi við leiting og framleiðslu, ella
b) upplýsingarnar verða latnar sum liður í samstarvi við myndugleikar í øðrum landi treytað av, at samsvarandi reglur til tess at tryggja, at upplýsingarnar verða hildnar loyniligar, eru galdandi í tí landi, sum talan er um. Upplýsingar, sum verða fingnar frá myndugleikum í øðrum londum við ásetan um, at talan er um loyniligar ella trúnaðarupplýsingar, ella hetta skilst av tí slagi, upplýsingarnar eru av, skulu vera fevndar av ásetingini í stk. 1.
§ 22
Í boðum til einstaklingar ella til almenningin er ikki loyvt loyvishavaranum, um ikki loyvi er fingið frá landsstýrismanninum frammanundan, beinleiðis ella óbeinleiðis at endurgeva ella vísa til fráboðanir ella boð frá landsstýrismanninum, eftirlitsmyndugleikanum, øðrum almennum myndugleika ella øðrum, sum eru í starvi hjá ella arbeiða fyri hesi, um sannlíkindini fyri kolvetnisfundi, støddina av kolvetnisfundum ella um, nær og hvussu kolvetni verða framleidd.
§ 23
Útgerð, mannagongdir og mátingareindir til góðsku- og nøgdarmetingar av framleiddum kolvetnum skulu góðkennast av landsstýrismanninum. Mátingarnar skulu gerast á viðurkendan og vanligan hátt og skulu vera undir eftirliti landsstýrismansins.
Stk. 2. Verður komið eftir, at framferðarhátturin ella útgerðin, ið eru nýtt, hava havt eitt ov lítið mátingarúrslit við sær, verður hetta hall mett at hava staðið við síðani seinasta eftirlit, uttan so at tað verður prógvað, at hallið hevur staðið við í styttri ella longri tíðarskeið.
§ 24
Er loyvið veitt fleiri í felag, samábyrgjast hesi fyri endurgjald og skaðabøtur, sum skulu gjaldast sambært kapittul 7 í lóg um kolvetnisvirksemi og fyri, at allar skyldur eftir hesum loyvi verða hildnar mótvegis Føroya landsstýri.
§ 25
Til tess at tryggja, at loyvishavarin lýkur allar skyldur, herundir endurgjaldsskyldur, ið liggja á honum sambært hesum loyvi, skal hann, uttan so at landsstýrismaðurin fráfellur hetta krav, innan 30 dagar eftir, at loyvið er veitt, veita trygd, hvørs stødd og slag, herundir sum móðurfelagstrygd, skulu vera soleiðis, at landsstýrismaðurin kann góðkenna trygdina. Landsstýrismaðurin kann seinni við 30 daga freist krevja, at trygdin verður broytt, ella at ískoytistrygd verður veitt.
§ 26
Loyvið ella partar av tí kunnu hvørki beinleiðis ella óbeinleiðis ella heilt ella lutvíst verða avhend ella á annan hátt latin triðjamanni ella avhend frá einum samloyvishavara til annan, um ikki samtykki frammanundan er fingið frá landsstýrismanninum. Somu avmarkingar eru galdandi fyri sølu av partabrøvum ella øðrum ognarrætti í ein mun, sum kann geva avgerandi ávirkan á eitt felag ella aðra eind, sum er loyvishavari ella samloyvishavari, og fyri sáttmálagerðir, sum hava somu avleiðingar.
§ 27
Verða rættindini sambært hesum loyvi slept í leitingarskeiðinum, skal hetta fata um alt loyvisøkið, um ikki landsstýrismaðurin góðtekur lutvísa afturflýggjan av økinum.
Stk. 2. Um loyvisskeiðið er longt fyri eitt ella fleiri øki við atliti at framleiðslu, kann loyvishavarin lata rættin til tílík øki frá sær við eitt árs fyriboðan.
§ 28
At loyvið gongur út, verður slept ella tikið aftur, sleppur ikki loyvishavaranum undan at lúka tær skyldur, ið liggja á honum sambært lóggávu, hesum loyvi ella øðrum reglum, treytum ella boðum.
Stk. 2. Er nakar partur av tí í fylgiskjali 2 ásettu arbeiðsskránni ikki útintur, skal loyvishavarin, um ikki landsstýrismaðurin veitir undantak frá hesum, gjalda Jarðfeingi eina upphædd, ið samsvarar metta kostnaðinum av at útinna tær skyldur, sum talan er um. Upphæddin verður ásett við atliti at tí, tað hevði kostað at latið onnur gjørt arbeiðið fyri landsstýrismannin, tá loyvið fer úr gildi.
Stk. 3. Gjald av upphæddini eftir stk. 2 er ikki treytað av, at landsstýrismaðurin letur ógjørd arbeiði gera.
Stk. 4. Upphæddin skal gjaldast í seinasta lagi 30 dagar eftir, at landsstýrismaðurin hevur sett fram krav um hetta.
Stk. 5. Verður goldið ov seint skal ársrenta gjaldast, ið samsvarar við ta til hvørja tíð av Danska tjóðbankanum ásettu almennu diskonto + 6 % frá tí degi, at gjaldið er fallið til gjaldingar og til dagin, tá goldið verður.
§ 29
Loyvishavarin skal halda Føroya landsstýri, Jarðfeingi og øllum pørtum, ið teimum viðvíkja, leys av øllum krøvum, sum verða sett fram mótvegis teimum av triðjamanni orsakað av virksemi loyvishavarans.
Stk. 2. Landsstýrismaðurin skal boða loyvishavaranum frá krøvum, ið koma undir stk. 1. Metir landsstýrismaðurin, at eitt tílíkt krav er ógrundað, skal hann vísa kravinum frá sær, um neyðugt við at leggja málið fyri dómstólarnar. Loyvishavarin kann ganga inn í møguligt rættarmál um tílík krøv sambært reglunum hesum viðvíkjandi í rættargangslógini.
§ 30
Loyvið og virksemi sambært tí koma undir tær rættarreglur, sum til hvørja tíð eru galdandi í Føroyum, herundir møguligar broytingar í lóg um kolvetnisvirksemi, kunngerðum og fyriskipanum. Loyvið hevur soleiðis onga avmarking við sær í skattaáløgurætti Føroya ella í rættinum til at áseta almennar fyriskipanir um, hvussu leitingar- og framleiðsluvirksemið nærri skal útinnast.
Stk. 2. Loyvið sleppur ikki loyvishavanum undan at útvega tey loyvi og tær góðkenningar, sum eru neyðugar sambært lóg um kolvetnisvirksemi og lóggávuni annars.
§ 31
Loyvishavarar, sum ikki hava dóttirfelag ella skrásetta deild í Føroyum, skulu seta á stovn dóttirfelag ella deild í seinasta lagi 3 mánaðir eftir, at loyvið er veitt.
§ 32
Allar trætur og allar ósemjur, sum taka seg upp orsakað av ella í sambandi við loyvið ella í sambandi við virksemi loyvishavarans sambært loyvinum, skulu avgerast sambært teimum rættarreglum, sum eru í gildi í Føroyum, og skulu leggjast fyri føroyskar ella danskar dómstólar.
Stk. 2.Varnarting er Tórshavn.
Stk. 3. Stk. 1 og 2 ávirka ikki rættin hjá landsstýrismanninum og loyvishavaranum til í hvørjum einstøkum føri at samtykkja, at ein ósemja av tí í stk. 1 nevnda slagi skal avgerast við gerðardómi.
Fylgiskjal 1
til standardloyvi til leiting eftir og framleiðslu
av kolvetnum, 4. útbjóðingarumfar.
Viðmerking: Fylgiskjal 1 er einans ætlað sum upplýsing. Hvørt einstakt loyvisøki verður ásett við grundarlagi í tilboðum frá umsøkjarum og avgerð hjá landsstýrismanninum.
_______________________
Økið, ið er fevnt av loyvinum, jvb. § 2, stk. 1.
Loyvið fevnir um økið í teiginum/teigunum ...., sum víst á hjálagda korti .......... við hesum hornakrosstølum:
Landafrøðiligt net: ETRS89
BREIDD LONGD
Stig Min Sek Stig Min Sek
.. .. .. .. .. ..
.. .. .. .. .. ..
.. .. .. .. .. ..
Fylgiskjal 2
til standardloyvi til leiting eftir og framleiðslu
av kolvetnum, 4. útbjóðingarumfar.
Viðmerking: Fylgiskjal 2 er einans ætlað sum upplýsing. Hvør einstøk arbeiðsskrá verður ásett við grundarlagi í tilboðum frá umsøkjarum og avgerð hjá landsstýrismanninum.
_______________________
Loyvistíðarskeið og arbeiðsskrá fyri loyvið, jvb. § 4, stk. 1
Loyvistíðarskeiðið og arbeiðsskráin niðanfyri fevnir um tað leitingarvirksemið, sum loyvishavarin skal fremja sambært § 4, stk. 1, í loyvi nr. ……til leiting eftir og framleiðslu av kolvetnum, dagfest …. , sum er galdandi fyri loyvisøkið í teigi/teigunum …, sí fylgiskjal 1.
1. Loyvistíðarskeiðið er … ár, býtt sundur í 2 partar: eitt fyrsta tíðarskeið upp á … ár við einari fastari arbeiðsskrá, og eitt tíðarskeið upp á … ár við eini treytaðari arbeiðsskrá. Um so er, at loyvishavarin ikki ætlar at fremja treytaðu arbeiðsskránna, gongur loyvið út, tá fyrsta tíðarskeiðið er av.
2. Ikki seinni enn 2 ár eftir at loyvið er veitt, skal loyvishavarin hava fingið til vega … km av egnum 2D seismiskum dátum. Av hesum skulu í minsta lagi teir … km vera innan fyri teigin/teigarnar hjá loyvishavaranum.
3. Ikki seinni enn … ár eftir, at loyvið er veitt, skal loyvishavarin hava framt eina boring, sum tilskilað niðanfyri:
Leitiboringin(ar) skal/skulu borast ígjøgnum/til (jarðfrøðilig lýsing) ella í mesta lagi niður á …. metra dýpi, alt eftir, hvat verður rokkið fyrst. Avgerðina um at bora, ella at lata loyvið frá sær aftur, skal loyvishavarin hava tikið í seinasta lagi …
4. Útvegan av dátum og boringin/boringarnar skulu fara fram á dygdarbesta hátt og samsvarandi kunngerðum hesum viðvíkjandi.
5. Innan farið verður undir arbeiðið, kann loyvishavarin biðja landsstýrismannin taka støðu til, um arbeiðið, sum ætlanin er at fremja, kann metast at lúka skyldurnar eftir arbeiðsskránni.
Letur loyvshavari loyvisøkið ella partar av hesum aftur, skal loyvishavarin lata landsstýrismanninum eina endaliga frágreiðing um møguleikarnar fyri kolvetnum á økinum, sum loyvishavarin hevur latið inn aftur.


text:
Til nýggjar Millum Gilja búgvar.
Eigarafelagið Millum Gilja vil við hesum bjóða tær/tykkum at vera vælkomin Millum Gilja.
Øll húski, sum eru Millum Gilja skulu vera limir í eigarafelagnum og skulu gjalda limagjald til felagið.
Limagjald skal gjaldast antin einaferð um mánaðin, kvartárliga, hálvárliga ella árliga á konto í Eik: 9181 - 127.113.1
Limagjaldið er 200 kr. um mánaðin (600 kr. kvartárliga, 1.200 kr. hálvárliga ella 2.400 kr. árliga)
Limagjaldið fevnir um gjald til eigarafelagið og til antennufelagið hjá okkum Millum Gilja.
Antennufelagið hevur eina kápulantennuskipan við nógvum sjónvarps- og radiorásum, sum limagjaldið fevnir um, tó skal vanlig kringvarpsgjald eisini gjaldast til Kringvarp Føroya.
Nógv meira kann fáast at vita um eigarafelagið, sjónvarpsrásirnar og hvat gongur fyri seg í økinum annars, við at fara inn á heimasíðu okkara á: www.millumgijla.org og á Facebook bólkin “Eigarafelagið Millum Gilja”.
Vinarliga
Nevndin


text:
Uppgávurnar hjá Floksráðnum:
- At hjálpa til við trivnaðinum í flokkinum
- At hjálpa til við felags tiltøkum
- Skapa samanhald millum foreldrini
- Virka fyri, at foreldur átaka sær virknan lut í skúlans arbeiði
Samskiftið millum floksráð og skúla gongur ígjøgnum flokslæraran.
Foreldraumboð í Sørvágs skúla
1. flokkur: Pernille Krogh, Oddbjørg Magnussen, Eystein í Løðu
2. flokkur: Helen Skaalum, Helen Niclasen, Myrna Fjallsbak
3. flokkur: Hervør Heinesen, Eyðvør Petersen, Annfríð Høgnesen
4. flokkur: Marin Jensen, Sarah Khaliqi, Niels Nielsen
5. flokkur: Anja av Trøð Lauritsen, Emmy Hentze Haraldsen, Erla Poulsen
6. flokkur: Niclas Heri Jákupsson, Tróndur Niclasen, Maibritt í Haraldstovu, Andrea Petursdóttir
7. flokkur: Dánjal Haraldsen, Jákup Haraldsen, Vibeke Michaelsdóttir
8. flokkur: Annbritt Ellingsgaard, Pernille Krogh, Gunnvør Ehlers
9. flokkur: Annfinn Joensen, Rannvá í Løðu, Eyðvør Petersen
10. flokkur:


text:
Leygardagin klokkan 16 letur Luis dyrnar upp í gomlu Dandastovu, niðast í Bringsnagøtu, har fyrst Gongin og síðan Gullhornið helt til. Luis Pellecer Jr. verður barrvørur í sjáldsomu hølunum, sum enn eru 30 centimetrar hægri í øðrum endanum enn í hinum.
Útvið hálvthundrað ølsløg verða í Mikkeller barrini, men mest áhugverdu eru tey sekstan bryggini, sum altíð eru á kranunum, og verða skrivaði á eina svarta talvu við hvítum kriti. Kostnaðarstøðið i hesum sjáldsama bjórparadísi verður úr 70 krónum upp í meir enn 200 krónur fyri eitt 40 sentilitur glas.
Umframt gamla gøtunavnið, Gongin, varð nýggja koparskeltið sett á veggin í gomlu Dandastovu í dag. Johannes Jensen stendur vælnøgdur í stiganum, sum Eirikur Lindenskov, ið eigur og hevur sett húsini Heima í Havn í stand, heldur.
Inni í gastronomisku Mikkeller ølstovuni er litríkt.
Í Fútastovu, longur úti í Gongini, hevði íverksetarin Jóhan Mortensen bjóðað til ostasmakking, meðan John Mikkelsen, sum er í uppskoti at verða kosin ársins tænari í danska ríkinum, skonkti franskt vín afturvið. Við ostsmakkandi pressuborðið sat eisini Jákup Sumberg, kokkur.
Ostarnir, sum eru frá Arla, eru turkaðir í Føroyum. Hin guli er fastur við heitinum Havgus, og hin hvítari er ein bleytur gerskimmilostur uttan skorpu, sum er millum teir feitastu í heiminum.
Johan heldur, at føroyska veðurlagið er tað perfekta at turka ost í. Fuktin og saltrákin í vindinum ger, at osturin spillist ikki, men turkast og styrkist í smakki við einum lokalum farra, tá hann verður goymdur. Hetta kann verða ein nýggj gastronomisk útflutningsvinna, at turka góðan útlendskan ost í føroyskum hjalli, eins og talan var um skinkurnar, sum Norrøna borðreiðir við umborð.
Enn ein hurð er gloppað, og gastronomiskt veksur Havnin í hvørjum.


text:
Rakul Sjúrðardóttir Frederiksberg
19.03.2017 - 10:50
Mentan > Uttanlands > Annað
Í gjárkvøldið klokkan 23.05 lokala tíð koyrdi ein maður til eitt eftirlitsstað nær við tey Hvítu Húsini og segði seg hava eina bumbu í bilinum. Secret Service helt manninum aftur. Hetta skrivar CNN.
Tað varð ikki váttað, um ein bumba var í bilinum, men bilurin verður kannaður. Fýra tímar eftir at hendingin fór fram, var eftirlitsstaðið framvegis avbyrgt.
Donald Trump forseti var í Florida, tá hetta hendi.
Secret Service sigur, at kanningararbeiðið er í gongd.
Fyrr um dagin var ein annar persónur handtikin fyri at leypa upp um eitt súkklustativ beint við tey Hvítu Húsini. Maðurin kláraði ikki til girðingina á teimum Hvítu Húsunum. Hann hevði einki vápn, men hevði eitt skjal, sum hann ætlaði at avhenda í teimum Hvítu Húsunum.